Atlet berbasikal lebuh raya Terengganu, Alia Mansor mulakan kayuhan pertama di Sepanyol

SEPANG, 13 Januari - Atlet berbasikal lebuh raya Terengganu, Siti Nur Alia Mansor bakal memulakan kayuhan pertamanya dalam satu perlumbaan di bumi Sepanyol Mac ini.

Siti Nur Alia, yang melakar sejarah tersendiri menjadi pelumba wanita pertama negara dan Asia Tenggara terpilih menyertai pasukan berbasikal jelajah dunia, Canyon-SRAM Racing Team di Sepanyol itu memaklumkan beliau akan diperkenalkan sebagai pelumba baharu pada Sabtu ini.“Alia dengar ada perlumbaan pertama bulan Mac ini, pasukan akan nilai prestasi saya selama tujuh bulan bersama tujuh peserta lain."“Seorang pelumba sahaja yang akan diserapkan ke skuad elit mereka sekiranya mencapai prestasi mengagumkan selama tujuh bulan,” katanya kepada pemberita.Beliau berkata demikian sebelum berlepas ke Sepanyol di Lapangan Terbang Antarabangsa Kuala Lumpur, di Sepang, malam semalam.Pelumba berusia 21 tahun itu mengakui tawaran kontrak selama setahun daripada pasukan yang berada di kedudukan kelima dunia itu merupakan peluang besar baginya untuk meningkatkan prestasi seterusnya menyalakan impian layak ke Sukan Olimpik Paris 2024.Walaupun lebih sinonim berlumba dalam kategori trek sebelum ini, beliau yang pernah menjalani latihan bersama jaguh berbasikal trek negara, Datuk Mohd Azizulhasni Awang di Melbourne pada 2017 berkata beliau tetap akan menjalani latihan dalam kategori itu pada setiap hujung minggu di Sepanyol nanti.Sementara itu, Siti Nur Alia berkata beliau akan pulang ke Malaysia pada April atau Mei ini bagi menyertai Sukan Malaysia (SUKMA) di Kuala Lumpur yang dijadual berlangsung pada Jun.Justeru, beliau mengimpikan untuk cuba meraih kejayaan membanggakan pada Sukma kali ini selepas meraih pingat perak dan gangsa dalam acara pecut dan 500 meter ujian masa pada edisi 2018 di Perak.Pengembaraan Siti Nur Alia bermula selepas menerima panggilan daripada bekas jurulatih Terengganu Cycling Team (TSG) Adam Szabo yang kini sedang melatih pasukan di Sepanyol pada Jun lepas, yang berminat untuk mengetengahkan bakat pelumba berkenaan. - BERNAMA


Piala Super Itali: Inter Milan sedia berdepan bekas juara musim lepas

MILAN, 13 Januari - Inter Milan menjalani persiapan bagi pertemuan final Piala Super Itali menentang Juventus awal pagi ini.

Piala itu menemukan juara Serie A dengan pemenang Piala Itali pada musim lepas.Inter muncul juara Serie A buat kali pertama sejak 2010 dengan menamatkan dominasi 9 kejuaraan berturut-turut Juventus.Ketua jurulatihnya, Simone Inzaghi sebelum ini pernah berdepan Juventus dalam dua aksi Piala Super ketika membimbing Lazio yang menewaskan skuad The Old Lady itu pada 2017 dan 2019.Bagaimanapun, Juve kembali memenangi trofi ini musim lalu dengan menewaskan Napoli 2-0.Inter pula beraksi buat kali pertama dalam Piala Super sejak kali terakhir mereka layak 11 tahun lalu.


Shebby Singh meninggal dunia ketika berbasikal

JOHOR BAHRU, 12 Januari - Bekas pemain bola sepak kebangsaan Serbegeth Singh atau lebih dikenali sebagai Shebby Singh, meninggal dunia ketika berbasikal di Sunway di Iskandar Puteri di sini.

Ketua Polis Daerah Iskandar Puteri ACP Dzulkhairi Mukhtar ketika dihubungi Bernama mengesahkan kejadian itu.

“Saya masih tidak dapat laporan penuh. Kejadian berlaku lebih kurang 7.30 malam, beliau dipercayai terbabas ketika berbasikal di lokasi kejadian,” katanya.

Shebby, 61, merupakan bekas pemain negara yang pernah beraksi untuk pasukan Johor, Kuala Lumpur, Negeri Sembilan, Pahang sebelum bersara pada 1996.

Lahir pada 20 Ogos 1960, bakat Shebby yang berasal daripada Kluang, Johor dikesan oleh Allahyarham Abdul Shatar Khan, individu yang terkenal dengan reputasi sebagai jurulatih remaja.

Mendiang S. Subramaniam kemudian berjaya memujuk Shebby untuk meninggalkan Johor dan berhijrah ke Kuala Lumpur pada 1983, satu tindakan kontroversi menyaksikan Shebby digantung setahun oleh Johor atas alasan berpindah tanpa kebenaran.

Menyarung jersi kebangsaan pada kejohanan Piala Presiden Korea Selatan pada 1982, Shebby mengumpul 61 penampilan mewakili negara sehingga persaraannya selepas beraksi menentang England di Stadium Merdeka pada 1991.

Sepanjang beraksi untuk skuad Harimau Malaya bermula 1982-1991, Shebby telah mewakili negara di tiga temasya Sukan Asia, iaitu 1982 (Delhi), 1986 (Seoul) dan 1990 (Beijing), selain meraih emas Sukan SEA 1989 dan gangsa pada edisi 1985.

Di arena domestik, Shebby dikenali sebagai seorang pemain pertahanan kental sepanjang kerjaya bersama Johor, Kuala Lumpur, Pahang dan Negeri Sembilan sebelum mencipta nama sebagai personaliti televisyen bermula 1997, termasuk untuk saluran Astro SuperSport, FoxSports and ESPN Asia.

Selaku tonggak Kuala Lumpur, Shebby muncul juara liga 1986, 1987, 1988 dan 1989, juara Piala Malaysia pada 1987, 1988 dan 1989, juara Piala FA pada 1993 dan 1994.

Selain menjadi penasihat global Blackburn Rovers pada 2012-2013, Serbegeth pernah menjadi penasihat rancangan realiti, MyTeam serta Malacca Telekom FC, selain menjadi Penasihat Teknikal Johor Darul Ta’zim (JDT).


Badminton Terbuka India: Peng Soon-Valeree lulus ujian pertama

INDIA, 12 Januari - Beregu campuran negara, Chan Peng Soon-Valeree Siow memulakan langkah kanan apabila menumpaskan wakil tuan rumah, Raju Mohamed Rehan-Jamaludin Anees Kowsar pada pusingan pertama Badminton Terbuka India.

Pasangan pilihan kelima kejohanan itu hanya memerlukan masa 20 minit untuk mara ke pusingan kedua dengan kemenangan 21-4, 21-9.

Bagi Peng Soon perlawanan tersebut sebagai aksi pemanas badan terbaik buat mereka sebelum berdepan lawan yang lebih sukar.

Selepas ini, Peng Soon-Valeree dijadual bertemu satu lagi pasangan India, Kashish Sharma-Saruni Sharma bagi perebutan tempat ke suku akhir, esok.

Valeree dipilih sebagai gandingan baharu Peng Soon selepas dia berpisah dengan pasangan lamanya, Goh Liu Ying bulan lalu setelah bergandingan selama 13 tahun.

Peng Soon seterusnya kembali ke pangkuan Persatuan Badminton Malaysia (BAM) untuk meneruskan usahanya layak ke Sukan Olimpik Paris 2024.


Olimpik Musim Sejuk Beijing 2022: Jeffrey Webb teruja diberi peluang sebagai pembawa bendera

KUALA LUMPUR, 12 Januari - Menjelang Sukan Olimpik Musim Sejuk Beijing 2022.

Peluncur alpine, Jeffrey Webb teruja diberikan tanggungjawab sebagai pembawa Jalur Gemilang pada majlis pembukaan yang dijadualkan berlangsung pada 4 Februari di Stadium Nasional Beijing.

Dalam edisi ke-24 kali ini, negara diwakili oleh duo atlet ski alpine, Jeffrey Webb dan Aruwin Salehhuddin.

Buat Jeffrey, ini penampilan kali kedua selepas edisi 2018 di Pyeong Chang, Korea Selatan manakala Aruwin adalah atlet wanita yang pertama mewakili negara di temasya berkenaan.

Jeffrey kini di Amerika Syarikat dalam fasa akhir persiapan sebelum terbang bersama jurulatih Ryan Shorter ke China hujung bulan ini.

Jeffrey akan bertanding dalam acara kegemarannya iaitu Slalom lelaki.


Liga M 2022: MFL tambah baik kalendar saingan

KELANA JAYA, 12 Januari - Bagi memastikan kerancakkan liga Malaysia berlangsung sepanjang tahun 2022, Liga Bolasepak Malaysia (MFL) tidak akan menghentikan jadual perlawanan liga ketika kejohanan Liga Juara-Juara Asia ACL dan Piala AFC berlangsung tahun ini."Di mana dengan adanya champion league centre veneu liga tempatan masih berlangsung itu juga menjadi satu percatuaran dan penambah baikan kalender tempatan untuk memastikan berjalan semasa pertandingan kelab-kelab antarabangsa ini." Kata Stuart Ramalingam, Ketua Pegawai Eksekutif MFL kepada media semasa taklimat Kalender Liga malaysia 2022 secara maya.Liga Bolasepak Malaysia (MFL) tidak akan menghentikan jadual perlawanan liga ketika kejohanan Liga Juara-Juara Asia ACL dan Piala AFC berlangsung tahun ini.Dalam pada itu MFL turut merancang untuk memohon kepada kerajaan agar membenarkan pertambahan kehadiran penyokong ke Stadium bagi menyaksikan perlawanan liga Malaysia."Itu akan dijadikan satu permintaan MFL ke KBS dan MKN untuk memberi pertimbangan kepada dan jura rayuan daripada pasukan-pasukan sendiri. Di sini kita perlu kerjasama dari pada penyokong dan pasukan untuk memastikan kelonggaran yang di beri kepada penyokong dilaksanakan dengan sempurna, kita lihat tahun lepas kita ada beberapa isu tempatan." Katanya.Untuk itu kerjasama semua pihak amat di perluakan oleh MFL demi melihat stadium kembali meriah dengan kehadiran penonton untuk musim 2022.Ketika ini hanya 20% daripada keseluruhan kapasiti dibenarkan masuk ke stadium.


Azizulhasni, Zii Jia antara calon penerima biasiswa Olimpik - MOM

KUALA LUMPUR, 12 Januari - Jaguh berbasikal trek kebangsaan, Datuk Mohd Azizulhasni Awang dan juara All England 2021, Lee Zii Jia merupakan antara 15 calon atlet dikemukakan Majlis Olimpik Malaysia (MOM) untuk menerima Biasiswa Olimpik daripada Jawatankuasa Olimpik Antarabangsa (IOC).Presiden MOM, Tan Sri Mohamad Norza Zakaria berkata, kesemua 15 atlet itu dipilih daripada keseluruhan 40 pencalonan diterima pihaknya menerusi 11 jenis sukan bagi menikmati biasiswa sebagai persiapan untuk menghadapi Sukan Olimpik 2024 di Paris.“Antara kriteria ditetapkan oleh IOC adalah penerima perlu dalam kalangan atlet yang berpotensi untuk layak ke temasya Sukan Olimpik Paris 2024,” katanya pada sidang media di sini, semalam.Beliau berkata demikian selepas mempengerusikan mesyuarat lembaga eksekutif MOM kali ketiga sesi 2021/2025 di Wisma MOM.Selain Azizulhasni dan Zii Jia, Mohamad Norza mengumumkan atlet lain yang tersenarai adalah lima lagi pemain badminton negara iaitu Aaron Chia, Soh Wooi Yik, Pearly Tan, M. Thinaah dan S. Kisona serta dua lagi atlet berbasikal trek iaitu Muhammad Shah Firdaus Sahrom dan Muhd Fadhil Zonis.Beliau berkata ratu terjun, Datuk Pandelela Rinong dan Nur Dhabitah Sabri, Khairul Anuar Mohamad yang mewakili memanah serta tiga pelayar kebangsaan, Nuraisyah Jamil, Juni Karimah Noor Jamali dan Nur Shazrin Mohd Latif juga berpeluang menerima biasiswa itu.-- BERNAMA


TSG pertaruh dua muka baharu harungi musim 2022

KUALA TERENGGANU, 12 Januari - Pasukan berbasikal bertaraf benua Terengganu Polygon Cycling Team (TSG) mempertaruhkan dua muka baharu bagi mengharungi saingan lebih mencabar musim ini.Pelumba import tersebut ialah Jamal Hibatullah, 24, dari Indonesia dan Anatolii Budiak, 26, dari Ukraine yang pakar dalam teknik pendakian.Ketua Pegawai Eksekutif TSG, Che Ku Mohd Izmuddin Che Ku Mahmood berkata pelumba import lain terus bersama pasukan adalah Metkel Eyob, Youcef Reguigui, Jeroen Meijers, Jambaljambts Saibayar dan Goh Choon Huat yang sudah beraksi lebih dua musim bersama TSG."Untuk pelumba tempatan kita masih mengekalkan gandingan adik-beradik Mohd Zamri dan Mohd Harrif Saleh, Mohamad Nur Aiman Mohd Zariff, Nur Amirul Fakruddin Mazuki serta Irwandie Lakasek."Begitu juga Mohd Shahrul Mat Amin, Muhamad Afiq Huznie Othman dan Wan Abdul Rahman Hamdan yang kita latih daripada Akademi TSG dan masih kita kekalkan untuk musim ini," katanya selepas majlis pelancaran dan memperkenalkan pelumba dan barisan penaja TSG 2022, di sini.TSG yang dibimbing oleh jurulatih Jeremy Hunt, muncul juara jelajah Asia musim 2021 selepas mengumpul 856 mata daripada 17 kejohanan, sekali gus menempatkan pasukan di kedudukan ke-42 dunia. -BERNAMA


Senarai pemain sudah lengkap, TFC tak sabar aksi musim baharu

KUALA TERENGGANU, 11 Januari- Terengganu FC (TFC) sudah bersedia menghadapi cabaran sengit daripada pencabar-pencabar lain terutama selepas berjaya melengkapkan senarai pemain.Menurut Ketua Pegawai Operasinya, Mohd Sabri Abas, beliau percaya semua pasukan juga telah membuat persiapan lebih rapi daripada segenap aspek termasuk pemilihan pemain dan taktikal.Jelas Mohd Sabri, TFC tidak melakukan banyak pertukaran melibatkan barisan pemain tempatannya dan lebih selesa untuk mengekalkan pemain lama.Bagaimanapun skuad kendalian Nafuzi Zain itu melakukan rombakan besar-besaran ke atas 'awang' importnya bagi memberi impak lebih besar terutama pada bahagian serangan yang dilihat kurang menjadi musim lepas.Pada musim ini, TFC membuat percaturan besar dengan membawa masuk Kpah Sherman dan menagih kembali khidmat Kipre Tchetche ke dalam skuad utama.Selain Sherman dan Tchetche, TFC turut membariskan pemain import baharu dari Senegal, Pape Diakite, Luke Woodland dan Manuel Ott yang berdarah kacukan Jerman-Filipina.Import lain yang dikekalkan ialah Jordan Mintah dari Ghana, Habib Haroon (Bahrain) dan Argzim Redzovic (Motenegro) yang sudah tiga musim bersama skuad Penyu.Pada musim lalu, TFC menamatkan saingan Liga Super di tangga keempat selain mara ke sehingga ke separuh akhir Piala Malaysia.


Program Rakan Sukan perlu kerjasama kerajaan

KUALA LUMPUR, 11 Januari- Program Rakan Sukan perlu mendapat kerjasama kerajaan bagi memastikan keberkesanannya dalam menarik lebih banyak pelabur.Majlis Olimpik Malaysia, MOM menerusi Presidennya Tan Sri Mohamad Norza Zakaria menjelaskan bantuan daripada kerajaan berupaya meyakinkan syarikat swasta tampil sebagai penaja kepada persatuan sukan kebangsaan."Kami juga berharap Kementerian Belia dan Sukan (KBS) mempertimbangkan cadangan tersebut bagi mengatasi masalah pengurangan peruntukan kewangan atlet kebangsaan ketika ini," kata Norza.Program Rakan Sukan diilhamkan oleh bekas Menteri Belia dan Sukan, Datuk Abdul Ghani Othman, dan dilancarkan pada 1 Ogos 1994.


Harimau Muda isi slot kalendar FIFA bulan ini

KUALA LUMPUR, 11 Januari - Skuad Bawah 23 Tahun (B-23) kebangsaan kendalian Brad Maloney, bakal diberi peluang mengisi slot perlawanan persahabatan antarabangsa bulan ini menggantikan skuad senior.Setiausaha Agung FAM, Mohd Saifuddin Abu Bakar berkata, perkara itu diputuskan selepas pihaknya berdepan kekangan bagi menghantar pasukan senior.Jelasnya, ia susulan faktor ketiadaan jurulatih Kebangsaan selain pasukan tempatan yang kini sedang membuat persiapan akhir bagi menghadapi musim baharu Liga Malaysia."Pasukan B-23 yang bersedia, yang membuat persiapan bagi menghadapi Piala AFF 2022 bawah 23 tahun di Kemboja, Februari depan akan gunakan Kalendar FIFA kali ini.Kerana kita mesti tahu kebanyakan atau saya boleh kata 70 peratus atau 80 peratus daripada pemain-pemain ini terdiri daripada pemain kesebelasan utama ataupun pasukan pertama di negeri-negeri", katanya pada sidang akhbar ketika Taklimat Pasukan Piala Presiden dan Piala Belia 2022 di sini.Tambah Saifuddin, FAM juga telah menghantar surat kepada beberapa negara bagi tujuan mengadakan perlawanan persahabatan.Nama-nama pasukan berkenaan akan diumumkan kemudian, kerana masih menanti Prosedur Operasi Standard (SOP) yang ditetapkan negara-negara terbabit.


Cameron Smith juara Kejohanan Sentry 2022

HAWAII, 10 Januari - Pemain ranking 20 dunia, Cameron Smith memulakan musim ini dengan langkah kanan apabila menjuarai Kejohanan Sentry yang berlangsung di, Hawaii.Paling membanggakan Smith berupaya memecahkan rekod Jelajah menerusi catatan 34 dibawah par selepas melakukan 258 pukulan.Pada aksi pusingan keempat kejohanan, Smith melakukan catatan 8 di bawah par 65 pukulan.Bukan itu sahaja, beliau juga berjaya melakukan lapan birdie pada aksi hari terakhir kejohanan sekali gus membolehkan Smith mengatasi pencabarnya Jon Rahm dari Sepanyol yang menamatkan saingan dengan catatan keseluruhan 33 di bawah par 259 pukulan di tempat kedua.Sementara Matt Jones dari Australia di tempat ketiga manakala pemain Amerika Syarikat, Patrick Cantlay di tempat keempat. - AP


Djokovic bebas daripada tahanan imigresen Australia

MELBOURNE, 10 Januari - Mahkamah Australia hari ini memutuskan untuk menggugurkan keputusan membabitkan pembatalan visa Djokovic.Hakim Anthony Kelly mengarahkan Djokovic yang juga bintang nombor satu dunia, dibebaskan daripada pusat tahanan imigresen di Melbourne dalam masa 30 minit dan pasport serta dokumen peribadinya yang lain dikembalikan kepadanya.Ia sekali gus menghidupkan semula usaha pemain nombor satu dunia itu untuk memenangi rekod kejuaraan Grand Slam ke-21 pada Terbuka Australia 2022 yang bakal berlangsung dari 17 Januari ini.Keputusan perbicaraan yang diadakan secara maya itu itu disambut meriah ratusan penyokongnya yang setia menanti di hadapan mahkamah.Kerajaan Australia membatalkan visa Djokovic sejurus selepas ketibaannya di Melbourne pada Rabu kerana didapati tidak memenuhi kriteria untuk pengecualian.Syarat kemasukan ke negara itu mewajibkan semua bukan warganegara diberi vaksin sepenuhnya untuk COVID-19.Namun, peguam bagi kerajaan persekutuan Australia sebelum itu dalam hujahnya, memberitahu mahkamah bahawa menteri imigresen negara itu berhak menggunakan kuasa peribadinya untuk membatalkan sekali lagi visa Djokovic. -AP


Peruntukkan kewangan terhad, faktor pembayaran skim elaun atlet distrukur semula - KBS

IPOH, 10 Januari - Penstrukturan semula pembayaran skim elaun bagi atlet adalah disebabkan oleh peruntukkan kewangan yang terhad daripada kerajaan.Menjelaskan perkara itu, Menteri Belia dan Sukan, Datuk Seri Ahmad Faizal Azumu berkata, perkara itu menyebabkan kementerian perlu menyesuaikan perbelanjaan mengikut peruntukkan yang diterima.  "Kita akan menyemak senarai atlet yang hanya bergantung kepada elaun berkenaan semata-mata", katanya kepada media.  Dalam perkembangan lain, Kementerian Belia dan Sukan (KBS) tidak terlibat secara langsung terhadap pengguguran 144 atlet daripada Program Podium sebaliknya perkara itu ditentukan oleh persatuan sukan yang diwakili atlet-atlet tersebut.  Menteri KBS, Datuk Seri Ahmad Faizal Azumu berkata, selain peruntukkan kewangan yang terhad, pengguguran itu juga adalah disebabkan tamatnya kontrak atlet-atlet berkenaan.  Beliau berkata demikian selepas majlis pecah tanah projek naik taraf sebahagian Jalan Tambun di Tambun, Ipoh.


Jurulatih berkemahiran tinggi jadi kriteria utama, bukan sekadar pilih bekas pemain

KUALA LUMPUR, 10 Januari - Kelab dan akademi bola sepak tempatan digesa tidak memilih status jurulatih yang bergelar bekas pemain sebagai kriteria utama pemilihan.Sebalikya, aspek pengetahuan kemahiran asas bola sepak yang tinggi perlu dijadikan kayu ukur bagi melantik pengendali pasukan.Naib Presiden Persatuan Bola Sepak Malaysia (FAM) Mohd Firdaus Mohamed berkata kebanyakan pasukan ketika ini lebih mementingkan jurulatih yang mempunyai kemahiran taktikal berbanding pengetahuan asas bola sepak yang tinggi."Perkara ini penting bagi memastikan bakat baru dilahirkan pada masa akan datang memiliki kemahiran lengkap sebagai pemain bola sepak."Bukan hanya sekadar taktikal, tetapi jurulatih itu perlu buat kerja lebih sebab sekarang kita tengok benda asas pun pemain-pemain kita banyak minta maaflah ke laut juga," kata Mohd Firdaus.Beliau berkata demikian selepas majlis pembukaan taklimat pasukan Piala Presiden dan Piala Belia 2022.


MEC 2021/2022 tarik lebih 1.6 juta tontonan

KUALA LUMPUR, 10 Januari - Kejohanan e-Sukan Malaysia (MEC) 2021/2022 mendapat sambutan menggalakkan apabila jumlah tontonan dan penyertaan melepasi angka edisi lepas.Menurut Ketua Pegawai Eksekutif Esports Intergrated (ESI) Ahmed Faris Amir, tontonan di platform Facebook @esportsintegrated sudah melebihi 1.6 juta tontonan yang dicatatkan untuk edisi kali ini. Jelas Ahmed lagi, kejohanan kali ini juga berjaya menarik lebih 10 ribu peserta bagi merebut hadiah wang tunai berjumlah RM100,000 menerusi empat permainan dipertandingkan - FIFA 22, DOTA 2, Mobile Legends: Bang Bang (MLBB) dan PlayerUnknown's Battlegrounds (PUBG) Mobile.“Kebanyakannya bukan penyertaan baharu kerana sudah berada dalam sistem www.esukan.gg, iaitu platform sukan elektronik yang dikendalikan ESI dan KBS (Kementerian Belia dan Sukan).“Bagi musim ketiga (2022/23), kami berharap untuk mendapatkan lebih banyak tajaan bagi meningkatkan hadiah wang kemenangan dan anjur kejohanan pada skala lebih besar,” tambah Ahmed.Beliau turut mengesahkan dua pasukan terbaik kategori MLBB, berjaya meraih tiket ke MLBB Professional League (MPL) sebagai lapan pasukan teratas bagi pusingan kelayakan Kejohanan Asia Tenggara dan Dunia.Ia berikutan juara, Homebois dan pasukan di tempat ketiga RSG telah layak ke kelayakan tersebut sebelum ini, maka slot itu menjadi milik naib juara Caracal dan pasukan di tempat keempat Mikey.Juara dan naib juara PUBG Mobile pula, D3V Silence dan Farang Guerilla, berjaya menempah slot ke PUBG Mobile Pro League.


Harimau Malaya isi slot antarabangsa

KUALA LUMPUR, 10 Januari- Skuad bawah 23 tahun kebangsaan kendalian Brad Maloney bakal diberi peluang mengisi slot perlawanan persahabatan antarabangsa bulan ini menggantikan skuad senior.Setiausaha Agung FAM, Mohd Saifuddin Abu Bakar berkata perkara itu diputuskan selepas pihaknya berdepan kekangan bagi menghantar pasukan senior.Jelasnya, ia susulan faktor ketiadaan jurulatih Kebangsaan selain pasukan tempatan yang kini sedang membuat persiapan akhir bagi menghadapi musim baharu Liga Malaysia."Pasukan bawah 23 tahun bersedia membuat persiapan untuk AFF U23 Cup di Cambodia akan menggunakan senarai FIFA ini,""Saya rasa hingga 80 peratus daripada pemain terdiri daripada pemain kesebelasan utama atau team pertama di negeri-negeri," jelasnya kepada pemberita.Tambah Saifuddin, FAM juga telah menghantar surat kepada beberapa negara bagi tujuan mengadakan perlawanan persahabatan.Nama-nama pasukan berkenaan akan diumumkan kemudian kerana masih menanti Prosedur Operasi Standard (SOP) yang ditetapkan negara-negara terbabit.


Geek FAM juara sulung Kejohanan Esukan SEA EC 2021

KUALA LUMPUR, 10 Januari - Wakil negara, Geek FAM muncul juara edisi pertama Kejohanan Esukan SEA EC 2021 dengan membawa pulang hadiah wang tunai RM42,000.Kejohanan sulung anjuran Persatuan Esukan Rekreasi Vietnam dan VNG Corporation itu adalah sebahagian daripada latihan menjelang Sukan Asia Tenggara edis ke-31, yang juga dihoskan oleh Vietnam.Pada aksi final yang berlangsung selama tiga hari bermula Jumaat lalu, Geek Fam tampil konsisten dalam 15 game.Pasukan yang berpangkalan di Kuala Lumpur itu berjaya mendahului carta menggumpul 175 mata untuk dinobatkan selaku juara.Tempat kedua milik wakil dari Thailand, The Infinity dan ketiga pasukan 2E dari Vietnam.Satu lagi wakil negara 4Rival Alliance menamatkan saingan dikedudukan ke-13.Kejohanan tersebut disertai oleh 10 buah negara dengan menawarkan hadiah wang tunai keseluruhan berjumlah lebih RM250,000.


Pengurangan elaun latihan atlet dikhuatiri jejas pencapaian di Sukan Sea Hanoi

KUALA LUMPUR, 10 Januari - Pengurangan elaun latihan kepada atlet, berisiko menjejaskan pencapaian negara di Sukan Sea Hanoi.

Kebimbangan disuarakan Ketua kontinjen Malaysia ke Sukan Sea, Datuk Nur Azmi Ahmad menjelang temasya dwitahunan tersebut Mei ini.

Beliau yang juga setiausaha Agung Persekutuan Karate Malaysia berkata, pihaknya setuju elaun dipotong tetapi bukan terlalu banyak.

Majlis Sukan Negara (MSN) serta Kementerian Belia dan Sukan dirayu menilai semula penyelarasan elaun tersebut.

Datuk Nur Azmi turut mencadangkan konsep Rakan Sukan dikembalikan dengan meminta syarikat berkaitan kerajaan (GLC) menjadi 'bapa angkat' kepada persatuan sukan kebangsaan.


Bola keranjang rancang gegar Sukan SEA enam tahun lagi - MABA

KUALA LUMPUR, 10 Januari - Memenangi pingat Sukan SEA.

Itu antara lima misi utama ditetapkan Persatuan Bola Keranjang Malaysia (MABA) bagi tempoh enam tahun akan datang.

Presiden MABA, Datuk Lee Tian Hock berkata, pelan itu dirangka bagi mengembalikan era kegemilangan sukan bola keranjang.

Pelan tersebut turut mengetengahkan pengukuhan kewangan persatuan, membaiki mutu latihan, mengambil pemain naturalisasi dan menganjurkan liga profesional.

Datuk Lee yakin kualiti yang ada dalam skuad kebangsaan mampu menghadiahkan pingat buat negara.

"Kami hanya berjaya memungut satu pingat (gangsa acara 3 lawan 3) dalam Sukan SEA Filipina. Sudah tentu kami ingin memenangi salah satu pingat daripada empat kategori dipertandingkan (Sukan SEA Vietnam). Acara 3 lawan 3 menjadi harapan pingat kami. Tapi kami perlu kekal fokus dan bersedia memenangi pingat untuk semua acara", katanya

Dalam temasya Sukan SEA 2019, skuad wanita negara gagal mempertahankan pingat emas dimenangi pada edisi sukan terdahulu.


Arsenal kandas di pusingan ketiga Piala FA

LONDON, 10 Januari - Juara 14 kali, Arsenal gagal melangkah ke pusingan keempat Piala FA.

The Gunners tersingkir di pusingan ketiga apabila tewas mengejut 0-1 di tangan pasukan Liga Kejuaraan, Nottingham Forest.

Terikat tanpa jaringan pada separuh masa pertama, pemain gantian Lewis Grabban menjaringkan gol kemenangan, tujuh minit sebelum wisel penamat.

Ini kali kedua Arsenal tersingkir di pusingan ketiga.

Kali pertama pada musim 2018 ketika tewas 2-4 kepada lawan yang sama.

Forest seterusnya akan menentang juara bertahan, Leicester City.


Peguam Djokovic kemuka rayuan pembatalan visa

MELBOURNE, 10 Januari -  Susulan penahanan pemain tenis nombor satu dunia, Novak Djokovic di Australia ekoran keraguan terhadap status vaksinasinya.

Dokumen membuktikan pemain Serbia itu dikecualikan daripada pemeriksaan kesihatan mengenai vaksin bagi menyertai saingan terbuka Australia didedahkan.Perkara itu dinyatakan sebuah dokumen yang diterbitkan Mahkamah Litar Persekutuan Australia.Menurut dokumen itu, pengecualian diberi memandangkan Djokovic baru sembuh daripada COVID-19.Surat didakwa ditulis Ketua Pegawai Perubatan Tenis Australia.Pendedahan itu muncul ketika pemain terbabit ditahan di sebuah pusat tahanan sementara di Melbourne selepas visanya dibatalkan.Dokumen itu telah diserah kepada mahkamah untuk pendengaran kes yang dijadual berlangsung Isnin.Djokovic ditahan di fasiliti terbabit sejak Khamis lalu.


STL 20/21: Kelantan Warriors jinakkan Perak Bison dalam aksi sulung

KUALA LUMPUR, 9 Januari - Perkembangan saingan Emas Anuar Liga Sepak Takraw (STL) 2021/2022.Kelantan Warriors dipaksa bekerja keras sebelum menjinakkan Perak Bison dalam aksi sulung di Stadium Titiwangsa. Skuad dari Pantai Timur itu menang dengan keputusan 9-21, 21-14, 21-17.Perak Bison yang meletakkan Meor Zulfikar Mat Amin sebagai tekong utama bermula garang, menang mudah set pertama, 21-9.Namun Kelantan Warriors yang diketuai Apit kiri, Aidil Aiman Azwawi berjaya bangkit menguasai set kedua dengan keputusan 21-14.Aksi sengit terus berlangsung pada set penentuan, namun aksi konsisten ditampilkan Kelantan Warriors memastikan mereka menang 21-17. Kelantan Warriors bakal berdepan laluan lebih sukar bertemu Johor Tigris dalam perlawanan kedua malam ini.


STL 20/21: Penang Black Panthers jinakkan N. Sembilan Antlers

KUALA LUMPUR, 9 Januari - Penang Black Panthers mencatat kemenangan ke atas Negeri Sembilan Antlers dalam tiga set perlawanan Liga Sepaktakraw Malaysia (STL).Naib johan Piala Juara-Juara musim lalu itu diberi tentangan sebelum menang set pertama 22-20.Aksi kemas ditampilkan Negeri Sembilan Antlers kemudiannya memastikan set kedua menjadi milik mereka dengan kemenangan 21-16.Pemain gantian, Zaim Razali yang masuk pada set penentuan menjadi watak penting yang membantu Penang Black Panthers menumbangkan Negeri Sembilan Antlers, 21-17.Penang Black Panthers akan berdepan juara Divisyen 1 musim lalu, Bomba Fighters untuk perlawanan seterusnya malam ini.


"Gaji hakiki dan elaun atlet dua perkara berbeza" - Rayzam

KUALA LUMPUR, 9 Januari - Gaji kerja hakiki dan elaun selaku atlet adalah dua perkara berbeza.Justeru, mengaitkan kedua-duanya dalam konteks sama adalah tidak adil.Atlet 110 meter lari berpagar kebangsaan, Rayzam Shah Wan Sofian menyifatkan alasan Pengarah Atlet Majlis Sukan Negara, Jefri Ngadirin untuk melakukan penstrukturan semula skim bayaran elaun latihan adalah tidak wajar."Apa kaitan saya bekerja bersama lembaga sukan dan elaun latihan?'' soalnya."Di Sabah saya bekerja makan gaji RM2,700 sebulan, tapi pada masa yang sama saya mewakili negara untuk bertanding."Dibayar dengan RM800 macam tidak berbaloi. Jadi tak boleh samakan kerja dan elaun saya," katanya ketika dihubungi RTM hari ini melalui aplikasi Google Meet.Rayzam yang menghuni ranking kedua Asia dan menyumbang pingat pada setiap kejohanan itu memohon agar pihak berkaitan menyemak semula skim bayaran elaun bagi atlet yang ditawarkan kontrak baharu untuk mengikuti program latihan tahun ini.Pemotongan jumlah bayaran sedikit sebanyak akan menjejaskan semangat para atlet yang sedang mempersiapkan diri ke Sukan SEA Vietnam 2022."Sekarang semua atlet yang terkesan, nak buat latihan pun tak ada semangat."Dengan bayaran RM800, siapa nak buat latihan RM800? Buat latihan penat-penat, sakit-sakit, tapi MSN nak kami bagi komitmen 100 peratus buat latihan," luah Rayzam yang berusia 34 tahun.Pada Rabu lalu, MSN mengumumkan pengurangan skim bayaran elaun bagi atlet yang ditawarkan kontrak baharu susulan peruntukan kewangan yang terhad.


Aksi hambar Harimau Malaya, siasatan dilaksanakan dengan telus dan adil

KUALA LUMPUR, 9 Januari- Prestasi hambar skuad kebangsaan pada Piala AFF 2020 di Singapura, bulan lalu akan disiasat secara telus.Jaminan itu disuarakan badan siasatan bebas pasukan Harimau Malaya.Mereka mahu setiap faktor dikenal pasti bagi membolehkan perkara sama tidak berulang.Ketua Badan siasatan bebas, Datuk Dell Akbar Khan yang juga bekas Ketua Polis Kuala Lumpur memaklumkan, siasatan dilakukan menerusi penelitian terhadap laporan disediakan pengurusan pasukan kebangsaan.Ujarnya, siasatan akan dijalankan dengan adil dan terbuka.Bekas pemain kebangsaan itu menyifatkannya ia sebagai tanggungjawab bersama dalam memastikan arena bola sepak negara lebih maju.Hasil siasatan dan langkah tambah baik bakal disyor badan bebas itu kepada Jawatankuasa Pengurusan Pasukan Kebangsaan FAM.Harimau Malaya dikritik hebat selepas gagal layak ke separuh akhir Piala AFF 2020 apabila pasukan itu terlebih dahulu mencatat kemenangan awal sebelum tewas baki dua perlawanan Kumpulan B kepada Vietnam dan Indonesia.


Skuad Projek Khas Hoki Wanita Negara perlukan pemain senior untuk jadi rakan sepelatih

KUALA LUMPUR, 9 Januari - Skuad Projek Khas Hoki Wanita Negara amat memerlukan khidmat pemain senior bagi menghadapi kempen Piala Asia 2022 di Muscat, Oman.Ketua Jurulatih, Mohd Nasihin Nubli Ibrahim berkata, pengalaman mereka dalam kejohanan besar mampu membimbing pemain wanita muda menyerlah dalam kejohanan itu.Menurut pengendali berusia 46 tahun tersebut, skuad negara ketika ini tidak mendapat pendedahan yang cukup kerana mempunyai tempoh latihan yang singkat.Jelasnya, kebanyakan pemain membarisi skuad ketika ini terdiri daripada pemain berusia bawah 21 tahun.Beliau akan mengumumkan skuad akhir, dua hari sebelum berlepas ke kejohanan itu yang bermula 21 hingga 28 Januari ini.Nasihin juga optimis mampu menyenaraikan 20 pemain terbaik, kerana pasukannya kini bebas daripada sebarang kecederaan.


Dapat sambutan menggalakkan, Tasik Beris Extreme Endurance 2022 bakal dijadikan acara tahunan

SIK, 9 Januari - Tasik Beris Extreme Endurance 2022 yang diadakan Sik, Kedah bakal menjadi tumpuan peminat kejohanan lasak termasuk perlumbaan motor cross pada masa akan datang. Penganjuran kali pertama pada tahun ini mendapat sambutan luar biasa dengan penyertaan 600 pelumba dari seluruh negara.Permukaan trek yang agak rata dan berbukit serta amat mencabar kepada pelumba menjadikan kawasan trek sesuai untuk perlumbaan motor cross bukan sahaja untuk kejohanan tempatan, malah diperingkat antarabangsa. Ia sekaligus dapat memperkenalkan daerah Sik sebagai kawasan eko pelancongan dikalangan pengunjung dari dalam dan luar negara. Ahli Parlimen Sik, Ahmad Tarmizi Sulaiman berkata pihaknya akan berbincang dengan Kementerian Belia dan Sukan KBS untuk menjadikan kejohanan Tasik Beris Extreme Endurance sebagai acaran tahunan dan dimasukan dalam kalender sukan. "Saya yakin kejohanan ini dapat mengajak anak-anak muda terlibat dalam acara sukan lasak, sekaligus menghindar mereka dari gejala yang kurang baik termasuk perlumbaan haram.""Saya juga puashati kerana ia sekaligus dapat menarik kedatangan ribuan peminat dan penyokong dari seluruh negara bagi menyaksikan kejohanan perlumbaan berkenaan, tambah Tarmizi.


Makaf gugurkan 5 ahli gabungan, cubaan gugat kepimpinan

GUA MUSANG, 9 Januari - Persekutuan Karate Malaysia (Makaf) menggugurkan lima daripada 12 ahli gabungannya yang cuba menjatuhkan kepimpinan badan itu pada 2019.

Perkara itu diputuskan ketika Mesyuarat Agung Luar Biasa (EGM) Makaf semalam.

Tambahnya, walaupun ahli gabungan terbabit digugurkan daripada Makaf, atlet mereka masih boleh menyertai kejohanan di mana-mana peringkat.

Makaf juga bersetuju menerima kembali baki 7 ahli gabungannya iaitu Persatuan Hayashi-Ha Malaysia, Perak, Kuala Lumpur, Putrajaya, Sarawak, Kedah dan Polis.


PIALA FA INGGERIS - Chelsea mara ke pusingan keempat

LONDON, 9 Januari - Chelsea mudah melangkah ke pusingan keempat selepas melakar kemenangan bergaya 5-1 ke atas kelab divisyen bawahan, Chesterfield di Stamford Bridge dalam aksi Piala FA Inggeris.40 minit pertama menyaksikan penguasaan tuan rumah apabila meledak 4 gol.Tidak perlu menunggu lama, Timo Werner meletakkan The Blues di depan pada minit keenam.Callum Hudson-Odoi kemudian menambah gol kedua pasukannya pada minit ke-18 hasil rembatan cantik dari luar kotak penalti.Dua minit kemudian, giliran penyerang Romelu Lukaku mencetak jaringan untuk meletakkan Chelsea selesa 3-0 di depan diikuti jaringan Andreas Christensen pada minit ke-39.Di separuh masa kedua, Chelsea terus menambah jaringan dengan gol kelima dihasilkan Hakim Ziyech yang menyempurnakan sepakan penalti sebelum Akwasi Asante meledak gol saguhati pelawat pada lewat permainan. - AP


Muslim Ahmad kekal bersama Sri Pahang FC untuk musim keenam

KUALA LUMPUR, 8 Januari- Pasukan Sri Pahang FC membuat kejutan apabila kembali menyenaraikan bekas pemain pertahanan kebangsaan, Muslim Ahmad bagi menghadapi saingan Liga Malaysia (Liga M) musim ini.Muslim pada awalnya diumumkan antara 14 pemain yang tidak bersama skuad Tok Gajah selepas berakhir musim 2021.Perkara itu disahkan Sri Pahang FC melalui laman akaun Facebook miliknya hari ini.Pemain berusia 33 tahun itu menandatangani kontrak bersama Sri Pahang yang menyaksikan Muslim kekal menyarung jersi kelab itu bagi musim keenam.Pada 4 Disember lalu, skuad Tok Gajah membuat rombakan besar-besaran bagi menghadapi saingan Liga M musim 2022 apabila melepaskan 14 pemain termasuk lima pemain import selepas mempamerkan prestasi hambar musim lalu.Lima pemain import yang disingkirkan adalah Herold Goulon, Abubakar Yakubu, Kenny Athiu, Manuel Hidalgo dan Aung Kaung Mann.Manakala pemain tempatan adalah Helmi Eliza Elias, Faisal Rosli, Fazly Mazlan, Zazrir Naim, Ezanie Salleh, Arisazri Juhari, Hazri Rozali dan Faizal Rani.


MBBF rancang hantar atlet bina badan bagi semua kategori ke Sukan Sea Vietnam 2022

KUALA LUMPUR, 8 Januari - Persekutuan Bina Badan Malaysia (MBBF) merancang untuk menghantar atlet bagi semua 14 kategori sukan bina badan seperti yang ditetapkan oleh Jawatankuasa Olimpik Vietnam (VOC), menjelang Sukan Sea Vietnam 2022.Namun menurut Setiausaha Kehormat Persekutuan Bina Badan Malaysia (MBBF), Kamaruzaman Kadir, senarai akhir pemilihan atlet akan di ketahui bulan Februari ini.Ia selepas Mesyuarat Jawatan Kuasa Pemilihan membuat penilaian teliti terhadap semua atlet bina badan." Yang diketuai oleh OCM MSN itu mungkin dalam bulan Februari dan di situ tapisan akan dibuat, kita tak pasti berapa (jumlah) yang MSN nak hantar, tapi hari ni kita pilih maksimum, " katanya kepada media selepas sesi pemilihan atlet bina badan ke Sukan SEA Vietnam, di sini.Tambah Kamaruzaman, adalah terlalu awal untuk menetapkan sebarang sasaran pingat memandangkan semua atlet belum lagi menjalani latihan pusat.


Robert Lewandowski, Lionel Messi dan Mohamed Salah, finalis anugerah Pemain Lelaki Terbaik FIFA

PARIS, 8 Januari - Robert Lewandowski, Lionel Messi dan Mohamed Salah dinamakan sebagai tiga finalis untuk anugerah Pemain Lelaki Terbaik FIFA.Manakala pemenang Ballon d'Or, Alexia Putellas dicalonkan untuk kategori wanita.Bintang Poland, Lewandowski memenangi anugerah FIFA tahun lalu tetapi terpaksa berpuas hati di tempat kedua dalam pengundian Ballon d'Or 2021 di belakang Messi, pemenang anugerah itu untuk rekod kali ketujuh.Majlis anugerah itu akan diadakan secara maya dari ibu pejabat FIFA di Zurich pada 17 Januari ini.Putellas, dan rakan sepasukan di Barcelona, Jennifer Hermoso serta penyerang Chelsea dari Australia, Sam Kerr adalah finalis untuk anugerah Pemain Wanita Terbaik FIFA. Ketiga-tiga mereka juga merupakan tiga pemenang undian teratas untuk Ballon d'Or.Pemenang akan menggantikan Lucy Bronze dari England, yang membawa pulang anugerah sebelumnya.Hadiah untuk pemain, jurulatih dan penjaga gol lelaki dan wanita terbaik diundi oleh kapten dan jurulatih semua pasukan kebangsaan di seluruh dunia, serta undian peminat dalam talian dan beberapa wartawan terpilih.


Dell Akbar ketuai Badan Siasatan Bebas Harimau Malaya - FAM

PETALING JAYA, 7 Januari - Badan siasatan bebas ditubuhkan untuk melakukan "bedah siasat" prestasi kurang memberangsangkan skuad bola sepak kebangsaan dalam kempen Piala AFF 2020 di Singapura bulan lalu. Bagi memastikan keputusan lebih telus dan adil, badan bebas itu akan dianggotai barisan individu dari luar Persatuan Bolasepak Malaysia (FAM) dan diketuai bekas pemain kebangsaan, Datuk Dell Akbar Khan.Presiden FAM, Datuk Hamidin Mohd Amin dalam kenyataan memakluman, bekas Ketua Polis Kuala Lumpur itu diberi mandat untuk melantik anggota badan siasatan bebas tersebut."Individu yang dilantik itu pula perlu memiliki pengalaman dalam bola sepak, termasuk bekas pemain serta jurulatih, yang tidak memegang sebarang jawatan atau berkaitan dengan FAM.Tugas utama badan bebas ini adalah untuk melakukan bedah siasat terhadap laporan dan analisis lengkap prestasi skuad Harimau Malaya di Singapura yang telah pun siap dan diserahkan kepada FAM, baru-baru ini", kata HamidinHasil daripada bedah siasat itu akan dibentangkan oleh Datuk Dell Akbar bersama langkah-langkah penambahbaikan kepada Jawatankuasa Pengurusan Pasukan Kebangsaan FAM.


Jadual padat, cabaran buat pasukan bertanding - MPFL

PUCHONG, 7 Januari - Liga Perdana Futsal Malaysia (MPFL) 2022.Penolong jurulatih Perak, Thirunavkkarasu Nadarajah berpandangan perubahan jadual padat liga akan memberikan kelebihan dan kekurangan bagi setiap pasukan bertanding.Menurutnya, kebanyakan pasukan tidak dapat melalui sesi pramusim dengan baik memandangkan kekangan Covid-19, selain bencana banjir yang melanda negara baru-baru ini.Sebelum ini saingan MPFL 2022 dijadual bermula esok telah dianjakkan ke 14 hingga 16 Januari depan."Kelebihannya kita menggunakan pemain muda, pemain muda punya tenaga lagi kuat, kita takut cedera sahaja, pemain cendera akan lambat sembuh " kata ThirunavkkarasuPasukan Perak akan membuka tirai perlawanan dengan bertemu pasukan KPT-PST Mustangs pada 16 Januari di Kompleks Sukan Panasonic, Shah Alam.Finalis 2018 itu dibarisi 80 peratus pemain baharu untuk saingan musim ini.


Djokovic dilarang masuk ke Australia, gagal patuhi syarat vaksinasi

MELBOURNE, 6 Januari- Hajat bintang nombor 1 dunia, Novak Djokovic untuk mempertahankan kejuaraan di Terbuka Australia nampaknya tidak kesampaian apabila visanya dibatalkan kerana gagal mematuhi syarat kemasukan ke negara berkenaan. Ketika ini, Pemenang 20 gelaran Grand Slam dari Serbia itu telah dipindahkan ke hotel kuarantin.Sebelum ini, Djokovic dikecualikan daripada peraturan vaksinasi oleh penganjur Terbuka Australia, namun ditahan pasukan imigresen sebaik tiba di lapangan terbang.Pemain berusia 34 tahun itu cukup lantang dengan pendiriannya yang enggan mendedahkan status vaksinasinya.Berbaki 11 hari sebelum kejohanan bermula, peguam Djokovic dilaporkan mahu mencabar keputusan tersebut.Sementara itu, Perdana Menteri Australia, Scott Morrison menegaskan, peraturan berkenaan terpakai kepada semua dan tiada pihak terkecuali.Jelasnya, dasar sempadan Australia cukup ketat bagi memastikan negaranya kekal dengan kadar kematian COVID-19 antara terendah di dunia.


Peluang kedua atlet ke MSN

KUALA LUMPUR, 6 Januari- Peluang kedua masih terbuka buat atlet kebangsaan yang gagal disenaraikan ke dalam program latihan Majlis Sukan Negara (MSN).  Bagaimanapun, Ketua Pengarahnya, Datuk Ahmad Shapawi Ismail menegaskan, atlet tersebut perlu membuktikan mereka benar-benar layak untuk kembali disenaraikan selepas nama mereka digugurkan sebelum ini."Saya merasakan peluang kedua itu wujud kepada semua atlet, seperti contoh Datuk Lee Chong Wei yang mempamerkan prestasi yang terbaik,"Bahkan ada juga atlet yang membuktikan aksi terbaik bukan sahaja di Malaysia, malah di peringkat antarabangsa," jelasnya kepada pemberita.Sebelum ini, peruntukan terhad yang diberikan kepada MSN menyaksikan badan induk sukan itu terpaksa mengurangkan jumlah atlet dalam program latihan.Hanya 248 daripada 432 atlet normal dikekalkan, manakala 45 daripada 114 atlet para ditawarkan mengikuti program latihan MSN.Seramai 178 atlet pelapis pula ditawarkan kontrak baharu berbanding 260 tahun lepas manakala 22 atlet pelapis para pula diberi peluang menikmati program latihan selepas tiada kuota ditawarkan kepada mereka sebelum ini.Sementara itu, Datuk Ahmad Shapawi turut memberitahu, pemberian elaun kepada atlet kebangsaan yang menjalani program latihan tahun ini akan disemak semula berdasarkan prestasi mereka di temasya sukan sejak 2018.Jelasnya, penstrukturan ini dibuat selepas MSN menerima peruntukan kewangan yang terhad."Kami telah kembalikan semula kepada skim elaun lama iaitu elaun yang mereka terima berdasarkan kepada prestasi, jika mereka menerima pingat gangsa kelayakan elaun mereka bersesuaian dengan pingat gangsa tersebut," tambah Shapawi.Menurutnya pemenang pingat emas Sukan SEA dan Sukan Para ASEAN akan menerima elaun 2 ribu ringgit, manakala 8 ratus ringgit bagi perak dan gangsa."Untuk Sukan Komanwel dan Asia, pemenang emas menerima RM4,500, manakala perak RM4,000 dan gangsa RM3,000,""Pemenang emas Sukan Olimpik pula menerima elaun RM7,500, manakala perak RM7,000 ribu ringgit dan gangsa RM6,500."


'Jurulatih asing mampu ubah Harimau Malaya' - Scott O'Donell

KUALA LUMPUR, 6 Januari- Sudah tiba masanya skuad Harimau Malaya kembali dibimbing oleh jurulatih asing.Demikian cadangan Pengarah Teknikal baharu Persatuan Bolasepak Malaysia (FAM), Scott O'Donell mengenai calon yang sesuai untuk menggantikan kekosongan yang ditinggalkan Tan Cheng Hoe itu.O'Donell yang bakal memulakan tugasnya dengan kontrak selama tiga tahun di FAM menganggap kehadiran jurulatih asing adalah amat penting demi kebaikan jangka masa panjang bola sepak negara."Hanya jurulatih asing sahaja yang mampu mengubah landskap dan masa depan bola sepak Malaysia, sekali gus membawa ia ke satu dimensi baharu," jelasnya dalam satu kenyataan hari ini.FAM dijangka membincangkan mengenai perkara itu dalam masa terdekat, dengan Ketua Jurulatih Skuad Bawah-22 tahun negara Brad Maloney dan pengendali KL City FC, Bojan Hodak, dikaitkan dengan jawatan itu.O'Donell mempunyai pengalaman luas dalam bola sepak apabila memegang pelbagai peranan dengan Persekutuan Bola Sepak Antarabangsa (FIFA) sejak 2009 dengan fokus utamanya kepada pembangunan belia, pembangunan jurulatih, pengarah teknikal dan pementoran.Bekas tonggak pertahanan Kuala Lumpur pada itu juga pernah menggalas tugas Jurulatih Geylang United di Singapura, Ketua Jurulatih Skuad Kebangsaan Kemboja dan menjadi Pengarah Teknikal Persekutuan Bolasepak Seluruh India.


'Saya sebagai Jurulatih sementara sahaja' - Mun Yee

KUALA LUMPUR, 6 Januari- Menggalas tanggungjawab sebagai jurulatih sementara, bekas penerjun negara Leong Mun Yee menjelaskan beliau hanya membantu membimbing pelapis muda seramai 13 penerjun di Bukit Jalil.Biarpun bagi tempoh sementara menunggu jurulatih tetap, fokus utamanya membantu memberi tunjuk ajar kepada pelapis baharu berdasarkan pengalamannya."Saya sememangkan fokus kepada pelapis muda dengan mengharapkan lebih banyak major pertandingan diberi kepada pelapis muda mampu memberi potensi ke hadapan,"Selepas Sukan Olimpik Paris, saya yakin ramai atlet akan bersara dan ini masa terbaik buat pelapis menggantikan mereka," jelasnya kepada pemberita."Saya rasa sudah sampai masa saya memberi laluan kepada pelapis baru mengemudi acara suka  ini yang saya yakin mampu digilap dua hingga 5 tahun akan datang," tambahnya lagi.Mengulas lanjut, Mun Yee juga berharap penerjun muda negara dapat meningkatkan tahap prestasi dengan secepat mungkin bagi meneruskan legasi yang ditinggalkannya pada masa hadapan.Bahkan beliau turut bercadang membuka akademi untuk melatih kanak-kanak berusia lima sehingga 12 tahun dengan Pusat Akuatik Nasional Bukit Jalil menjadi lokasi pertama akademi tersebut, Jun hadapan.Kontrak Mun Yee tamat pada 31 Disember lalu sekali gus secara rasminya mengumumkan persaraannya dalam sukan berprestij itu dengan aksi Sukan Olimpik Tokyo Ogos lalu menjadi pentasnya yang terakhir.Penerjun berusia 37 tahun dari Perak itu mula menceburi sukan terjun pada usia 10 tahun, dan mencipta beberapa kejayaan antaranya memenangi pingat perak Sukan Komanwel 2010 India, gangsa di Sukan Asia 2014 Korea Selatan dan dua emas di Sukan SEA 2017 Kuala Lumpur.


Copa Del Rey: Barcelona benam Linares Deportivo, 2-1 tanpa kelibat tonggak utama

MADRID, 6 Januari - Kelab gergasi Sepanyol, Barcelona berjaya mencuri tiga mata penuh berdepan Linares Deportivo dalam saingan kelompok 32 Piala Raja Sepanyol, pagi tadi.Bertandang ke Andalucia, Barcelona turun tanpa kelibat beberapa tonggak utama akibat COVID-19 namun pengendali kelab, Xavi Hernandez optimis dengan kemampuan barisan kesebelasan utamanya.Pada minit ke-19, Linares Deportivo membuka tirai jaringan menerusi tandukan gol penyerang, Hugo Diaz, selepas percubaan Ilias Akhomach gagal menguji penjaga gawang, Brimah Razak.Xavi kemudian memasukkan Frenkie de Jong, Gerard Pique dan Ousmane Dembele pada babak ke-2 dan berjaya menyamakan kedudukan dengan rembatan leret pemain sayap Perancis itu pada minit ke-63.Beberapa minit kemudian, penyerang muda The Catalan, Ferran Jutgla mengesahkan kemenangan Barcelona dengan cetakan gol kedua buat pasukan."Saya amat gembira dapat membantu pasukan, melakukan apa yang diarahkan jurulatih. Mereka tampil sangat kuat, mungkin lebih kuat berbanding kami," kata Jutgla.Barca menyertai Espanyol, Real Sociedad, Valencia, Real Betis, Rayo Vallecano, Mallorca, Real Madrid dan kelab divisyen tiga Atletico Baleares, yang menyingkirkan kelab La Liga Celta Vigo dengan kemenangan 2-1. - REUTERS


Status vaksin Djokovic disiasat, Australia batal visa kemasukan

MELBOURNE, 6 Januari - Australia membatalkan visa kemasukan pemain tenis nombor satu dunia Novak Djokovic pada Khamis kerana gagal memenuhi syarat kemasukan yang ketat.Djokovi tiba di Melbourne pada Rabu apabila pihak berkuasa menyedari kesilapan pada permohonan pemain itu."Djokovic gagal memberikan bukti yang sewajarnya bagi memenuhi syarat kemasukan ke negara ini dan oleh sebab itu visa kemasukkannya telah dibatalkan," menurut kenyataan Pasukan Kawalan Sempadan Australia (ABF)."Bukan warganegara yang tidak memegang visa masuk yang sah, atau yang telah dibatalkan visa mereka, akan ditahan dan dikeluarkan dari Australia," tambah ABF."ABF akan memastikan mereka yang tiba di Australia perlu mematuhi undang-undang dan syarat kemasukan yang telah ditetapkan."Djokovic sepatutnya bermain di Terbuka Australia, selepas dikecualikan daripada peraturan vaksinasi.Media Australia melaporkan Djokovic akan dihantar pulang tetapi peguamnya akan mencabar keputusan itu.Bintang tenis itu disoal siasat di dalam bilik di lapangan terbang Melbourne selama berjam-jam sementara visa dan status pengecualiannya sedang disiasat.Sehingga kini, tiada kepastian sama ada Djokovic akan kekal di Australia untuk menyertai kejohanan Terbuka Australia bagi memburu Grand Slam.Oktober tahun lalu, pihak berkuasa tempatan Australia mengeluarkan amaran buat pemain yang belum divaksin berkemungkinan tidak akan mendapat visa untuk beraksi kejohanan itu.Djokovic sebelum ini enggan mendedahkan status vaksinasinya kepada umum.Djokovic antara 26 individu yang memohon pengecualian perubatan menerusi proses semakan yang ketat, melibatkan dua panel pakar perubatan bebas yang berasingan.Tenis Terbuka Australia akan bermula 17 Januari ini.


Aksi separuh akhir EFL Liverpool menentang Arsenal ditunda minggu depan

LONDON, 5 Januari- Separuh akhir pusingan pertama Piala Liga Bola Sepak Inggeris (EFL), di antara Liverpool menentang Arsenal yang dijadual berlangsung pada Khamis, ditangguhkan berikutan peningkatan kes COVID-19, demikian menurut pengumuman Liverpool di laman web rasminya."Permohonan kelab untuk menjadualkan semula perlawanan telah diluluskan oleh pihak EFL berikutan peningkatan jumlah kes positif COVID-19 dalam kalangan pemain dan kakitangan," menurut kenyataan berkenaan.Kenyataan itu juga menyebut, separuh akhir pusingan pertama akan berlangsung di Anfield pada 13 Januari, dan perlawanan timbal balik akan diadakan di Stadium Emirates pada 20 Januari 2022.Sebelum ini, Liverpool mengemukakan permohonan kepada pihak EFL supaya meminda tarikh perlawanan yang sepatutnya berlangsung awal pagi Jumaat.Susulan krisis terbaharu itu, Liverpool turut membatalkan sesi latihan mereka pada petang semalam.Sebelum ini, pengurus The Reds, Jurgen Klopp serta tiga pemain, Alisson Becker, Roberto Firmino dan Joel Matip disahkan positif COVID-19.Pusat Latihan Kirkby melakukan saringan kesihatan dan mendapati beberapa pemain lagi disyaki positif.Liverpool memohon penundaan aksi kerana tidak mempunyai jumlah pemain yang cukup untuk beraksi menentang Arsenal.Bulan lalu, Liverpool terpaksa melupakan khidmat Virgil van Dijk, Thiago Alcantara, Fabinho dan Curtis Jones akibat masalah yang sama.EFL sebelum ini menyatakan bahawa, sesebuah pasukan itu boleh meminta penundaan aksi jika skuad mereka memiliki kurang daripada 14 pemain yang tersedia termasuk penjaga gol. - AFP


Kelantan FC giat perkuat pasukan, hampir dapatkan khidmat bekas penjaring terbanyak liga Bangladesh

KUALA LUMPUR, 5 Januari - Kelantan FC semakin hampir mendapatkan khidmat bekas penjaring gol terbanyak Liga Bangladesh, Nixon Brizolara bagi mengisi senarai empat pemain import baharu pasukan itu yang akan diumumkan selewat-lewatnya minggu hadapan. Khidmat penyerang import berusia 26 tahun kelahiran Brazil itu ditagih The Red Warriors (TRW) dalam misi layak ke Liga Super musim depan.Pemilik pasukan Kelantan FC, Norizam Tukiman berkata, rundingan antara skuad TRW itu dengan penyerang berusia 26 tahun berkenaan sudah hampir termeterai. “Beliau merupakan penjaring terbanyak dengan kelabnya sekarang, perbincangan sudah dilakukan dan kemungkinan besar beliau akan bermain dengan Kelantan FC musim ini. Pengumuman rasmi barisan pemain import akan dibuat bersama-sama dengan tiga pemain import lain dalam masa terdekat, yang pasti kesemua pemain import yang memperkuatkan TRW musim ini adalah pemain kebangsaan di negara masing-masing,” katanya selepas Majlis Tandatangan Pemain Kelantan FC, di sini.Beliau berkata, Nixon yang merupakan penyerang berasal dari Brazil itu telah menjaringkan 18 gol daripada 33 penampilan sepanjang dua musim bersama skuad Chittagong Abahani Limited.Sementara itu, Kelantan FC mengambil langkah berani meletak kepercayaan sepenuhnya kepada pemain tempatan bagi mengawal benteng pertahanan musim ini.Jurulatihnya, Rezal Zambery Yahya yakin kombinasi pemain tempatan baharu dan sedia ada mampu melaksanakan tugas dengan baik.Katanya, skuad itu akan diperkuatkan dengan majoriti pemain muda, mempertaruhkan bekas pemain Kedah Darul Aman (KDA) FC, Khairul Helmi Johari selain mengekalkan pemain berpengalaman Zubir Azmi dan penjaring terbanyak tempatan Liga Premier musim lepas, Nursyamil Abd Ghani."Saya tidak mengharapkan 11 pemain sahaja, kerana kepentingan ada kepada semua pemain, liga kita mengambil masa lebih panjang, jadi lebih banyak masa dengan persaingan sihat akan berlaku, komitmen mereka di padang perlu, pemain terbaik akan disenaraikan, apa yang paling penting semua pemain bersedia mengharungi cabaran 2022", katanya.Menurut jurulatih berusia 43 tahun itu, bahagian serangan menjadi fokus utama beliau musim ini dengan keempat-kempat pemain import diambil bagi mengisi posisi tersebut.


Scott O'Donell dilantik Pengarah Teknikal FAM

KELANA JAYA, 5 Januari- Persatuan Bolasepak Malaysia, FAM, mengumumkan Pengajar Kejurulatihan FIFA, kelahiran Sydney, Australia, Scott O’Donell dilantik sebagai Pengarah Teknikal FAM dengan kontrak selama 3 tahun, berkuat kuasa hari ini.Setiausaha Agung FAM, Mohd Saifuddin Abu Bakar ketika mengumumkan pelantikan itu berkata, O'Donell dipilih berdasarkan pengetahuan luasnya dalam arena bola sepak Asia Tenggara.“Sudah pasti beliau calon yang tepat bagi jawatan ini, dengan kelayakan tinggi yang dimilikinya sebagai pengajar kejurulatihan FIFA. Beliau juga memahami situasi bola sepak di Asia Tenggara dengan pengalaman beraksi bersama Kuala Lumpur dan dalam bidang kejurulatihan di Singapura serta Kemboja,” katanya pada sidang media mengumumkan pelantikan itu.O'Donell 54 tahun, sebelum ini berkhidmat sebagai Pengarah Teknikal Capital Football iaitu badan induk bola sepak wanita di ibu negara Australia, Canberra, sejak 2017 menggantikan Datuk Ong Kim Swee.Kim Swee dilantik sebagai Pengarah Teknikal FAM pada 1 Januari 2021, mengumumkan peletakan jawatan pada September lalu, setelah menerima tawaran sebagai ketua jurulatih pasukan Liga Super Sabah FC. 0'Donell yang merupakan bekas pemain pertahanan itu juga sudah tidak asing dengan budaya bola sepak rantau ini, kerana pernah beraksi bersama Kuala Lumpur pada 1994-1995.Beliau juga pernah bermain di Liga Singapura bersama Tampines Rovers (1996-97, 1999-2000) dan Marine Castle United (1998-99).Bagi portfolio selaku jurulatih, beliau pernah menerajui Geylang United (2003-2005) di Singapura, selain mempunyai pengalaman sebagai Ketua Jurulatih skuad kebangsaan Kemboja sebanyak dua kali, iaitu bermula 2005-2007 dan 2009-2010, sebelum menjadi Pengarah Teknikal All India Football Federation’ (AIFF), bermula 2015-2017.

Sementara itu, O'Donell enggan terburu-buru memulakan tugas baharunya dalam membangunkan bola sepak negara."Tugas saya untuk melakukan semua bermula dari akar umbi, memberi fokus kepada pembangunan belia dan tugas penuh jurulatih. Bola sepak bukan hanya untuk pemain tetapi tentang mentadbir", katanya.Berkenaan dengan skuad kendalian Brad Maloney yang bakal menyertai Piala Persekutuan Bola Sepak ASEAN (AFF) Bawah-23 Tahun 2022, beliau masih belum berjumpa dengan jurulatih berkenaan bagi melihat perincian perancangannya.Fokus O'Donell juga akan menggerakkan semula kejohanan Piala Belia dan Presiden yang tertangguh selepas 2 tahun jika mendapat kebenaran daripada Majlis Keselamatan Negara, MKN.Selain itu, kejohanan pembangunan peringkat remaja seperti Suparimau juga akan diteruskan.


FIFA umum tiga pencalonan Anugerah Puskas 2021

ANKARA, 5 Januari - Persekutuan Bola Sepak Antarabangsa (FIFA) mengumumkan tiga finalis bagi Anugerah Puskas 2021 pada Selasa, suatu penghormatan yang diberikan kepada penjaring gol terbaik tahun lepas.FIFA berkata dalam satu kenyataan bahawa undian terhadap jaringan 11 gol tercantik 2021 telah berakhir pada 17 Dis, melayakkan tiga finalis bersaing merebut anugerah itu, lapor Agensi Anadolu.Ia menambah bahawa nama pemenang akan diumumkan ketika majlis Anugerah Bola Sepak FIFA Terbaik yang akan diadakan di ibu pejabat FIFA di Zurich, Switzerland, pada 17 Jan.Pemain sayap Argentina Erik Lamela, penyerang Czech Patrik Schick, dan penyerang Iran Mehdi Taremi tersenarai sebagai finalis bagi anugerah itu.FIFA memperkenalkan Anugerah PUSKAS pada 2009 sebagai pengiktirafan terhadap penjaring gol terbaik tahun sebelumnya, juga sebagai penghormatan kepada legenda bola sepak Hungary, Ferenc Puskas.Puskas merupakan bekas penyerang Real Madrid pada tahun 1950-an dan 1960-an, dan dianggap sebagai salah seorang pemain bola sepak lagenda.Beliau berumur 79 tahun ketika meninggal dunia pada 2006. - BERNAMACalon Anugerah Puskas FIFA 2021 seperti berikut:- Erik Lamela (Argentina) – Arsenal vs Tottenham Hotspur (Liga Perdana Inggeris, 14 Mac 2021)- Patrik Schick (Republik Czech) – Republik Czech vs Scotland (UEFA EURO 2020, 14 Jun 2021)- Mehdi Taremi (Iran) – Chelsea vs Porto (Liga Juara UEFA, 13 April 2021)


Bekas penjaga gol skuad kebangsaan, Abdul Hamid Ramli meninggal dunia

KUALA LUMPUR, 5 Januari - Bekas penjaga gol skuad kebangsaan, Abdul Hamid Ramli yang beraksi pada Piala Asia AFC di Tabriz, Iran pada 1976 dan Piala Asia AFC di Kuwait pada 1980 meninggal dunia awal pagi tadi.Kenyataan Persatuan Bolasepak Malaysia (FAM) di Facebook mengesahkan Allahyarham menghembus nafas terakhir pada usia 68 tahun, akibat komplikasi jantung."Salam takziah diucapkan kepada waris dan keluarga Allahyarham Abdul Hamid Ramli, yang meninggal dunia awal pagi tadi. Semoga Allah SWT merahmati dan menempatkan rohnya dalam kalangan para solehin." menurut kenyataan itu.Selain menjuarai Pestabola Merdeka 1976 dan 1979, Allahyarham yang dilahirkan pada 9 April 1953 menganggotai skuad negara yang mengutip pingat emas pada Sukan SEA Jakarta 1979.Seangkatan dengan mendiang Datuk R. Arumugam, mendiang Ong Yu Tiang dan mendiang Peter Rajah, Allahyarham bersaing hebat untuk mengawal gawang negara. Asalnya dipanggil menyertai skuad kebangsaan oleh Allahyarham Jalil Che Din pada 1975, Abdul Hamid menembusi pintu skuad utama apabila dipilih menjadi penjaga gol kedua kepada Arumugam pada pusingan akhir Piala Asia AFC di Iran pada 1976.Pada 1979, Abdul Hamid akhirnya menjadi penjaga gawang utama, membantu skuad negara layak ke pusingan akhir Piala Asia AFC di Kuwait, menjuarai Pestabola Merdeka dan mengutip pingat emas Sukan SEA. Bagaimanapun, atas sebab komitmen kerja, Abdul Hamid menarik diri daripada skuad pra-Olimpik 1980.Pada zaman kemuncaknya, Abdul Hamid menganggotai skuad Kelantan yang dibarisi nama-nama besar seperti Nik Fauzi Hassan, Mahadi Yussof, Kamaruddin Mohd Nor, Yassin Mohd Noor, Nik Salleh Nik Man dan Ramli Abdullah. Mendirikan rumah tangga dengan Fatimahwati Dahlan, Allahyarham dikurniakan lapan anak.


Alia Mansor bakal beraksi di UCI

KUALA TERENGGANU, 4 Januari - Atlet berbasikal lebuh raya, Siti Nur Alia Mansor yang juga pelumba pasukan Terengganu mencipta penanda aras baharu arena sukan berbasikal tempatan.

Ia apabila beliau melakar sejarah selaku pelumba basikal wanita pertama tanah air yang beraksi ke pentas tertinggi berprestij sukan berbasikal dunia (UCI).  Atlet kelahiran Kuala Terengganu yang berusia 21 tahun itu mendapat kepercayaan untuk bersama pasukan kelima terbaik dunia berstatus Jelajah Profesional (Pro Tour) Canyon SRAM Racing dari Jerman yang berpangkalan di Sepanyol, bagi memburu kejuaraan dalam siri perlumbaan dunia UCI sepanjang musim ini.  Siti Nur Alia akan berlepas ke Sepanyol pada Ahad ini untuk persediaan program latihan bersama pasukan bagi perlumbaan pertama di Itali pada Mac nanti. Peluang untuk bergandingan dengan bekas pelumba Olimpik di dalam pasukan secara tidak langsung mampu memberi impak yang lebih besar buat pelumba muda tersebut.  Hasil bimbingan bekas ketua jurulatih kebangsaan yang kini ketua jurulatih berbasikal Terengganu, Syed Mohd Husaini Syed Mazlan, berjaya menaikkan nama beliau sejak berusia 11 tahun dan mula mendapat perhatian setelah mendominasi podium SUKMA Sarawak 2016, SUKMA Perak 2018 dan beberapa kejohanan basikal kebangsaan. Pada Kejohanan Trek Kebangsaan 2021 yang berlangsung di Velodrome Nasional Malaysia, Nilai pada Disember lalu, Siti Nur Alia berjaya memperbaharui rekod baharu kebangsaan dengan catatan masa tidak rasmi 4 minit 48.549 saat bagi kategori Wanita Elit.  Dalam pada itu, beliau bersama ibunya, Noor Rizan Embong diraikan dalam satu majlis ringkas di Wisma Darul Iman dan menerima sumbangan bernilai RM3,000 daripada Kerajaan Negeri Terengganu melalui Exco Sukan, Wan Sukairi Wan Abdullah.


Tottenham Spurs bimbang penularan COVID-19 menjelang perlawanan separuh akhir Piala Liga

LONDON, 4 Januari - Kelab Tottenham Spurs kini dilanda kebimbangan berhubung penularan COVID-19 menjelang perlawanan separuh akhir pertama Piala Liga menentang Chelsea.

Pengurus, Antonio Conte berkata beberapa lagi kes berpontesi di kem Spurs dikesan dan kelab tersebut kehilangan sembilan pemain sejak Disember lalu, menyebabkan tiga perlawanan pasukan dibatalkan.Kelab itu kini sedang menunggu keputusan ujian PCR dan Conte berharap tiada lagi kes positif baharu sebelum perlawanan menentang Chelsea."Situasi sukar tersebut dialami semua pasukan dan apa yang terbaik kini adalah mencari jalan penyelesaian untuk mengatasinya.Cabaran utama dihadapi semua pengurus ketika ini adalah perlu bersedia mengubah keseluruhan perancangan pasukan", kata beliau.Keseluruhan,18 aksi Liga Perdana ditangguhkan sepanjang bulan lalu berikutan penularan COVID-19 dalam pasukan. - AFP


Selepas Mun Yee, Jun Hoong pula bersara.

KUALA LUMPUR, 4 Januari - Malaysia kehilangan seorang lagi jaguh terjun dunia apabila Cheong Jun Hoong mengumumkan persaraannya hari ini selepas kontrak bersama skuad kebangsaan tidak disambung. Perkara itu diumumkan Jun Hoong secara rasmi dalam laman sosial Facebooknya, sekali gus menjadi atlet terjun kedua yang bersara selepas Leong Mun Yee."Jun Hoong mengakui bahawa dia gagal mempamer prestasi terbaik ketika Sukan Olimpik Tokyo 2020 tahun lalu dan menerima hakikat tersebut dengan hati terbuka", katanya.Namun, bekas juara dunia 2017 dalam acara 10 meter platform individu itu menjelaskan, faktor tersebut adalah didorong oleh proses pemulihan kecederaan yang dialami pada 2018 serta pandemik Covid-19 yang melanda dunia sejak 2 tahun lalu.Selepas Tokyo 2020, Jun Hoong berkata dia kembali memberi fokus kepada proses pemulihan kecederaannya dan yakin dapat kembali ke prestasi sebenarnya.Penerjun berusia 32 tahun itu turut menyatakan bahawa dirinya masih lagi bersemangat untuk mewakili negara, namun terpaksa akur apabila kontraknya tidak disambung oleh Majlis Sukan Negara (MSN).Atas sebab-sebab itu, atlet kelahiran Perak itu akhirnya terpaksa mengumumkan persaraannya selepas 22 tahun menabur khidmat kepada negara.Antara pencapaian terbaik Jun Hoong adalah memenangi pingat perak Sukan Olimpik 2016 Rio, muncul juara dunia 2017 di Budapest, memenangi pingat perak Kejohanan Piala Dunia Terjun 2014 dan 2016, pingat perak Sukan Asia 2014 Incheon serta pingat emas Sukan Komanwel 2018 Gold Coast.


Jurulatih Harimau Malaya mesti berpendirian tetap, abai campur tangan luar - B.Sathianathan

KUALA LUMPUR, 4 Januari - Susulan perletakkan jawatan jurulatih skuad kebangsaan, Tan Cheng Hoe semalam pelbagai spekulasi timbul berhubung siapakah pengganti baharu pengendali skuad Harimau Malaya itu.Menurut Presiden Persatuan Jurulatih Bolasepak Malaysia (PJBM), B. Sathianathan untuk menjadi jurulatih skuad negara haruslah memiliki kekuatan dalam aspek fizikal dan mental selain perlu memiliki pendirian tetap dan mengabaikan campur tangan daripada pihak lain."Sesiapa sahaja dipilih mengisi kerusi panas itu, individu tersebut harus cukup mengenali dan memahami sistem dalam FAM tidak kira jurulatih tempatan mahupun jurulatih luar."Dengan kelayakan Piala Asia 2023 hanya tinggal enam bulan sahaja, mana-mana jurulatih yang mengambil alih tugas Cheng Hoe bakal berdepan kesukaran untuk membentuk pasukan terbaik." tambah Sathianathan.Mengulas berkenaan pengambilan jurulatih luar, Sathianathan berkata keadaan pasti bertambah sukar, terutama dengan Liga Malaysia masih belum bermula.


MANCHESTER, 4 Januari - Liga Perdana Inggeris

Gol lewat Joao Moutinho membantu Wolves menumpaskan Manchester United, 1-0. Ia merupakan kekalahan pertama M-U kepada Wolves di Old Trafford dalam tempoh 42 tahun. MU kekal di tangga ketujuh liga, dengan 31 mata daripada 19 perlawanan. Di tangga kelapan, Wolves merapatkan jurang mata kepada tiga. Rekod tanpa kalah Manchester United di bawah kendalian pengurus sementara, Ralf Rangnick akhirnya lebur di tangan Wolves selepas dikejutkan 0-1 di Old Trafford, awal pagi tadi.Jaringan Joao Moutinho 8 minit sebelum permainan tamat sudah cukup meberi kekalahan pertama United kepada Wolves dalam tempoh 42 tahun.Turun beraksi di laman sendiri, United dilihat beraksi dengan hambar berbanding Wolves yang lebih banyak mengatur serangan.Rangnick mengakui, tugasnya di United bukanlah mudah dan kekalahan di tangan Wolves membuktikan bahawa masih banyak kerja yang perlu dilakukannya di Old Trafford.Kekalahan ini menyaksikan The Red Devils kekal di tangga ketujuh liga, 4 mata di belakang pasukan tangga keempat, Arsenal yang mengumpul 35 mata.


Dana RM1 juta diperlukan rangka program baharu 2022, persiapan Sukan SEA dan Sukan Komanwel - MGF

CYBERJAYA, 4 Januari - Persekutuan Gimnastik Malaysia (MGF) memerlukan dana sekurang-kurangnya RM1 juta bagi merangka program-program baharu tahun 2022 dan mempersiapkan pasukan negara menjelang temasya Sukan SEA dan Sukan Komanwel tahun ini.

Menurut Setiausaha Kehormat MGF, Afrita Ariany Nasril, pihaknya sedang giat mencari jalan menjalin kerjasama dengan beberapa syarikat swasta bagi mendapatkan penajaan demi kelangsungan program sukan gimnastik terus bersaing di peringkat tertinggi.

"Pada tahun ini memang memberi impak yang besar kepada MGF tapi kita masih berusaha untuk mendapatkan dana ataupun kewangan untuk pergi kejohanan persediaan sebelum Sukan Sea, Komanwel dan Sukan Asia. Kita juga akan mencari kerjasama bersama gimnastik luar negara. Pertama kita telah melakukan kerjasama dengan Azerbaijan, jadi kita mengharapkan ada kesinambungan daripada situ dan serba sedikit dapat membantu persiapan skuad kebangsaan untuk ke kejohanan besar tahun ini", kata Afrita ketika ditemu bual di sini.

Tambahnya, sukan gimnastik setiap tahun memerlukan perbelanjaan besar melibatkan kos latihan luar negara, fasiliti, tempat latihan, dan penyertaan kejohanan-kejohanan berprestij tinggi.

Afrita berharap lebih banyak syarikat swasta dan badan korporat akan bekerjasama dengan MGF membantu atlet-atlet negara untuk terus bersaing.

Seramai 250 atlet bawah program podium masih kekal menjalani program tersebut.

Bajet 2022 tidak menyediakan peruntukan bagi program sukan berprestasi tinggi.


Jawatan Pengarah Teknikal FAM diketahui Rabu ini

KUALA LUMPUR, 4 Januari - Teka teki siapa yang bakal mengisi kekosongan jawatan Pengarah Teknikal FAM hanya akan terjawab RABU ini.

Setiausaha Agungnya, Mohd Saifuddin Abu Bakar berkata, pengumuman yang sepatutnya dibuat siang tadi terpaksa ditangguhkan selepas individu berkenaan perlu menjalani kuarantin.

Beliau berharap semua pihak dapat bersabar dan menanti pengumuman tersebut.

"Saya tak boleh nak komen setakat ini. Secara rasmi saya tak boleh nak buat komen sebab kita tunggu sampai 5 haribulan dan kita akan buat penampilan," katanya selepas hadir menyaksikan perlawanan akhir kejohanan Kuala Lumpur Women's Football Championship.

Kerusi Pengarah Teknikal FAM kosong sejak September lalu susulan peletakan jawatan Datuk Ong Kim Swee yang menerima peranan sebagai jurulatih Sabah FC.


Kejohanan Badminton terbuka India jadi medan ujian beregu campuran negara

KUALA LUMPUR, 4 Januari - kejohanan Badminton Terbuka India akan menjadi medan ujian pertama gandingan beregu campuran negara Chan Peng Soon dan pemain muda wanita,Valeree Siow.

Kejohanan bakal berlangsung 11 hingga 16 Januari ini.

Jelas Chan Peng Soon perbezaan usia bukan halangan untuk menggegar gelanggang.

"Sekarang macam new partner kan, biarpun umur 22 ke atau 30 tapi partnership memang partnership lah, saya tak pergi judge dia punya umur berapa la yang penting dalam gelanggang kita ada kombinasi bagus lah," katanya.

Bagi Valeree Siow, beliau bersyukur dapat bergandingan dengan pemain yang cukup berpengalaman.

Katanya, setelah lebih seminggu menjalani latihan bersama, beliau yakin dengan keserasian pasangannya itu.


KEDAH, 2 Januari - Pasukan Futsal Lelaki Kedah menyasarkan untuk meraih kedudukan 5 teratas menjelang Kejohanan Liga Futsal Premier Malaysia (MPFL) 2022 yang bermula pada 14 Januari ini hingga Mac depan.

Sebelum ini, kejohanan tersebut terpaksa ditangguhkan selama 2 tahun akibat penularan wabak COVID-19.

Sekiranya mencapai sasaran iaitu meraih tempat ke 5 pada kejohanan itu skuad futsal lelaki Kedah layak kesaingan Piala Futsal Malaysia yang melibatkan 8 pasukan teratas liga.

Saingan Piala Futsal Malaysia dijangka diadakan pada Mei depan. Timbalan Presiden Persatuan Bolasepak Kedah (KFA) Datuk Abdul Rahman Abdullah berkata, pihaknya telah berusaha membentuk pasukan yang lebih mantap bagi menghadapi cabaran serta sasaran ditetapkan musim ini. "Bajet yang agak tinggi iaitu sebanyak setengah juta ringgit disediakan bagi memastikan pemain bermain dengan penuh semangat dan komitmen yang tinggi disamping sokongan daripada penaja iaitu Perbadanan Kemajuan Negeri Kedah (PKNK), Figos dan KoVra." Kata Datuk Abdul Rahman di sini. Hanya 20 peratus pemain musim lepas dikekalkan manakala 80 peratus pemain adalah muka baharu yang diyakini dapat menambah kekuatan pasukan.Skuad Futsal Kedah 2022 dibawah kendalian ketua jurulatih, Ahmad Rashidi Hashim dibarisi 21 pemain. Antaranya 4 pemain yang mewakili Skuad Futsal Negara iaitu Safirul Ikhwan Mohd Shazuan, Mohamad Afandi Bonyamin, Muhammad Nashrul Helmi Rushdi, dan Mohamad Shahmi Abdullah Sani.Skuad Futsal Kedah 2022 masih mengekalkan penaja utamanya iaitu PKNK dan disertai syarikat penaja kit pakaian rasmi iaitu Kovra dan Figos.


Thailand julang Piala AFF 2020

SINGAPURA, 1 Januari - Thailand merangkul gelaran keenam selepas seri menentang Indonesia 2-2 dalam pertembungan final kedua.

Skuad 'Gajah Perang' menang menerusi kelebihan agregat 6-2 termasuk kemenangan 4-0 ke atas Indonesia pada separuh akhir pertama minggu lalu.

Indonesia membuka jaringan seawal minit ke-15 menerusi rembatan padu Ricky Kambuaya.

Tersentak dengan jaringan itu, Thailand kembali merangka gerakan dan mencipta beberapa peluang, namun terus gagal menembusi gawang Indonesia.

Thailand akhirnya berjaya memecah kebuntuan pada babak kedua menerusi jaringan Adisak Kraisorn dan Sarach Yooyen, masing-masing pada minit ke-54 dan 56.

Skuad Garuda kembali menghidupkan semangat pasukan menerusi gol kedua pasukan, 10 minit sebelum tamat perlawanan.

Tiada tambahan jaringan dihasilkan selepas itu, sekali gus mengesahkan Thailand sebagai jaguh Asia Tenggara.

Ini adalah kejayaan kedua Thailand menumbangkan Indonesia dalam aksi final selepas kali terakhir menang dalam edisi 2016 dengan agregat 3-2.


KDA FC terima tajaan Lotto Sport Italia bernilai RM1.1 juta setahun

ALOR SETAR, 3 Januari - Kedah Darul Aman, KDA FC menerima tajaan Lotto Sport Italia menjelang saingan Liga Musim 2022 dengan nilai RM1.1 juta setahun.Tajaan menerusi Prestige Sports Sdn Bhd berkenaan diberi untuk tempoh setahun dengan pilihan sambungan tajaan untuk tahun kedua.Nilai tajaan termasuk pembiayaan tunai dan bentuk barangan sukan untuk pasukan Liga Super, Piala Presiden, Piala Belia dan pasukan Bawah 17 tahun. Lotto Sport Italia yang merupakan penaja pasukan Kedah selama 3 tahun bermula musim 2019, turut menaja beberapa kelab ternama Eropah.Sementara itu, KDA FC sudah melengkapkan kuota 25 pemain tempatan skuad berkenaan bagi musim 2022 dengan Rodney Celvin Akwensivie menjadi pemain tempatan baharu dan terakhir menyertai skuad hijau kuning berkenaan.Penyertaan semula pemain berusia 26 tahun berasal dari Sarawak itu adalah berstatus pemain berkontrak penuh bersama skuad hijau kuning. Sebelum ini, usaha mengikat khidmat pemain pertahanan itu berdepan beberapa cabaran termasuk isu peminjaman Rodney dari pasukan Selangor FC bersama KDA FC yang tamat November lalu. Usaha berterusan pihak pengurusan diterajui Ketua Pegawai Eksekutif KDA FC, Khamal Idris Ali sejak bulan lepas membuahkan hasil apabila mendapat pelepasan secara penebusan kontrak.Hasilnya, selaras penstrukturan semula bagi jangka masa panjang pemain itu berjaya diikat secara kekal.


Mun Yee bersara, tetap bersama Persatuan Renang Malaysia (MS) bantu atlet muda

KUALA LUMPUR, 1 Januari- "Masih ada tugas yang belum selesai", demikian tegas bekas penerjun negara Leong Mun Yee walaupun telah secara rasmi bersara sebagai atlet kebangsaan semalam.Menurut Mun Yee, beliau akan terus bersama Persatuan Renang Malaysia (MS) bagi membantu penerjun muda di Bukit Jalil bermula minggu hadapan.Jelasnya, MS telah meminta untuk membantu badan induk tersebut berikutan kekurangan jurulatih.Sementara itu, bekas atlet kelahiran Ipoh itu mengakui beliau tidak menyesal bersara daripada sukan terjun selepas hampir sepanjang hayatnya menceburi sukan itu.Dalam masa sama, beliau turut memaklumkan akan meneruskan fokus menamatkan pengajian Sarjana Komunikasi Korporat di Universiti Putra Malaysia (UPM).Penampilan terakhir Mun Yee ialah pada Sukan Olimpik Tokyo tahun lepas, bergandingan dengan ratu terjun, Datuk Pandelela Rinong dalam acara 10 meter platform seirama wanita.Mun Yee juga merupakan penerjun Malaysia pertama bersama Pandelela memenangi pingat gangsa dalam acara 10 meter platform seirama wanita pada Kejohanan Dunia FINA 2019 di Rom, Itali.Selain itu mencipta sejarah apabila Malaysian Book of Records menamakan beliau sebagai atlet wanita pertama layak ke empat Sukan Olimpik pada 2012.


Misbun mahu barisan muda menyinar di Kejohanan Badminton Remaja Dunia 2022

KUALA LUMPUR, 1 Januari - Pengarah Pembangunan Remaja Persatuan Badminton Malaysia (BAM) Datuk Misbun Sidek, mahu melihat barisan muda mencapai kejayaan pada Kejohanan Badminton Remaja Dunia 2022 di Huelva, Sepanyol.

Harapan itu dilontarkannya selepas percaya barisan kejurulatihan dapat membentuk pasukan remaja yang mantap bagi menghadapi saingan berkenaan.Pengendali berusia 61 tahun itu menyifatkan saingan di Sepanyol nanti mampu menjadi platform terbaik buat barisan kejurulatihan mengenal pasti corak permainan pemain muda ini untuk diberi pendedahan di peringkat senior kelak."Kita harap tahun depan dengan kemungkinan Perintah Kawalan Pergerakan (PKP) yang sudah mula reda, barisan jurulatih dapat menambah lagi modul khusus dalam latihan untuk menaikkan mereka ke satu taraf yang boleh memegang gelaran Kejohanan Badminton Remaja Dunia dan membina skuad yang sangat bagus, "katanya dalam satu video dimuat naik di laman Facebook BAM pada Jumaat.Tambahnya, cabaran yang dihadapi di kejohanan itu juga mampu memberi panduan berguna kepada jurulatih mencongak tahap permainan pemain dari negara lain seperti China, Indonesia, Denmark dan Thailand.Kejohanan Remaja Dunia 2022 dijadual berlangsung pada 17 hingga 30 Oktober depan.


'APEK' sah jaga gawang SABAH FC musim ini

KOTA KINABALU, 1 Januari - Penjaga gol kebangsaan, Khairul Fahmi Che Mat dilaporkan sah menyertai pasukan Sabah FC bagi menghadapi saingan Liga Malaysia musim ini.Perkara itu diumumkan kelab berkenaan melalui laman sosial rasmi Facebooknya hari ini.Dalam hantaran tersebut, The Rhinos mengumumkan Khairul Fahmi atau dikenali dengan panggilan 'Apek' akan menyertai pasukan mereka musim ini dengan mengalu-alukan kedatangan pemain berusia 32 tahun berkenaan.Sementara itu, jurucakap Sabah FC ketika dihubungi Bernama turut mengesahkan perkara tersebut dan pihaknya akan memberikan maklumat lebih terperinci sedikit masa lagi.Khairul Fahmi beraksi dengan Melaka United musim lalu dan merupakan antara bekas tonggak skuad Harimau Malaya kendalian Datuk Ong Kim Swee ketika mempertahankan pingat emas bola sepak pada Sukan SEA 2011.Dia akan bergabung semula dengan Datuk Ong Kim Swee yang telah dilantik sebagai ketua jurulatih Sabah FC hujung musim lalu.Selain Khairul Fahmi, tiga pemain kebangsaan lain iaitu perancang tengah Baddrol Bakhtiar, serta pemain pertahanan Dominic Tan dan Rizal Ghazali juga menyertai skuad Sabah musim ini.


Cheng Hoe sah meletak jawatan atas kegagalan skuad kebangsaan ke separuh akhir Piala Suzuki AFF

KUALA LUMPUR, 3 Januari - Ketua Jurulatih Kebangsaan, Tan Cheng Hoe sah, melepaskan jawatannya secara rasmi hari ini.Kenyataan Setiausaha Agung Persatuan Bolasepak Malaysia (FAM), Mohd Saifuddin Abu Bakar, Cheng Hoe telah mengadakan perbincangan dengan pengurusan FAM dan menyatakan hasratnya itu berikutan kegagalan skuad kendaliannya melangkah ke separuh akhir Piala Suzuki AFF 2020 di Singapura, baru-baru ini."Selepas berbincang secara terbuka daripada semua sudut, pihak pengurusan FAM menghormati keputusan tersebut dan telah bersetuju untuk melepaskan Cheng Hoe menerusi persetujuan bersama kedua-dua pihak", kata kenyataan itu.Jelas Saifuddin, FAM mengucapkan setinggi-tinggi ucapan terima kasih kepada Cheng Hoe atas khidmatnya selama 14 tahun bersama skuad kebangsaan.Antara kejayaan diraih beliau adalah membantu Malaysia memenangi pingat emas Sukan SEA 2009 dan menjuarai Piala Suzuki AFF 2010 ketika bergelar pembantu kepada Datuk K. Rajagobal serta Naib Juara Piala Suzuki AFF 2018 selaku ketua jurulatih.


Haiqal sasar empat kejohanan antarabangsa sebelum ke Sukan SEA

KUALA LUMPUR, 1 Januari - Jaguh pecut kebangsaan, Muhammad Haiqal Hanafi menyasarkan sekurang-kurangnya empat kejohanan antarabangsa sebelum menggalas cabaran negara pada Sukan SEA ke-31 di Hanoi, Vietnam, Mei depan.Ini bagi mendapatkan rentak larian, sebelum turun mempertahankan pingat emas 100 meter lelaki yang dimenanginya pada Sukan SEA 2019 di Manila, Filipina.Bagaimanapun katanya, semua itu bergantung kepada Kesatuan Olahraga Malaysia (KOM), jika mereka memiliki kejohanan sesuai untuknya beraksi.“Saya rasa tiga atau empat kejohanan sudah memadai sebelum ke Vietnam. Kesemuanya bergantung kepada Kesatuan Olahraga Malaysia (KOM), jika mereka ada kejohanan sesuai saya tiada masalah dan sedia untuk beraksi,” katanya ketika dihubungi.Mengenai kejohanan tempatan pula, atlet berusia 22 tahun itu memaklumkan bakal membuat penampilan pada Terbuka Kuala Lumpur bulan depan, disusuli sebuah kejohanan di Perak, Februari depan.Beliau juga menyerahkan kepada jurulatihnya, Mohd Poad Md Kassim untuk membuat keputusan mengenai jumlah kejohanan tempatan yang dirasakan perlu bagi mempersiapkan diri menghadapi temasya di Hanoi.Mengulas mengenai catatan masa yang ingin dilakar, Muhammad Haiqal mengakui tidak meletakkan sasaran spesifik, sebaliknya hanya mahu menampilkan larian bertenaga dalam usahanya memenangi acara reben biru itu buat kali kedua berturut-turut.


Cabaran hebat MSN persiapkan atlet ke tiga temasya sukan utama tahun depan

KUALA LUMPUR, 1 Januari - Majlis Sukan Negara (MSN) menjangkakan cabaran besar dalam mempersiapkan atlet negara bagi menghadapi tiga temasya sukan utama tahun depan.Tiga temasya tersebut adalah Sukan SEA 2021 di Hanoi, Vietnam; Sukan Komanwel 2022 di Birmingham, United Kingdom dan Sukan Asia 2022 Hangzhou, China.Ketua Pengarah MSN, Datuk Ahmad Shapawi Ismail berkata cabaran kali ini ialah peruntukan yang diterima dipengaruhi oleh kedudukan kewangan semasa negara.Jelasnya, Kedudukan kewangan negara yang masih dalam proses pemulihan menyebabkan MSN tidak mendapat satu peruntukan yang meyakinkan."Biarpun berdepan kekangan tersebut segalanya perlu bergerak kehadapan dan MSN kekal komited untuk memberikan yang terbaik dalam mempersiapkan atlet negara ke arah kecemerlangan sukan", kata Ahmad Shapawi menerusi video Rangkuman Pencapaian Sukan Negara 2021 diterbitkan MSN.


TNB MJHL 2021: SSTMI Thunderbolts pertahankan kejuaraan

BUKIT JALIL, 31 Disember- Juara bertahan, SSTMI Thunderbolts mempertahankan kejuaraan Piala TNB Liga Hoki Remaja Malaysian (TNB MJHL) 2021 selepas mengetepikan BJSS Thunderbolts 4-1 pada pertembungan akhir di Stadium Hoki Nasional, Bukit Jalil.Kejayaan itu juga menjadi penebus maruah SSTMI Thunderbolts selepas tewas di tangan juara liga, BJSS Thunderbolts pada saingan Liga Divisyen 1 sebelum ini.SSTMI Thunderbolts yang diperkuat barisan tujuh pemain kebangsaan, turun sebagai pilihan menentang BJSS Thunderbolts yang rata-rata dibarisi pemain muda bawah 17 tahun.BJSS Thunderbolts bagaimanapun mengejutkan SSTMI Thunderbolts menerusi jaringan awal pada minit ke-4 menerusi ketua pasukan, Wan Muhammad Najmie Ahmad Dzaib.Namun dua jaringan berturut-turut yang disempurnakan ketua pasukan, Saiful Sharil Saiful Bahri menerusi pukulan sudut penalti dalam tempoh tiga minit, mengembalikan keyakinan SSTMI Thunderbolts untuk menguasai permainan.Dengan kelebihan jaringan itu, SSTMI Thunderbolts terus meningkatkan tempo permainan dan bergerak agresif dengan menggunakan segala pengalaman untuk mengekang BJSS Thunderbolts dari bangkit menjaringkan gol.Jaringan pemain kebangsaan, Muhammad Muhibuddin Moharam (minit ke-36) yang diikuti seminit kemudian oleh Syaman Mat Tee (minit ke-37) akhirnya menutup pasukan lawan menyaingi SSTMI Thunderbolts yang semakin yakin dan menguasai perlawanan.


Harimau Muda perlu aksi persahabatan antarabangsa sebelum kempen Piala AFF Bawah-23 Tahun

KUALA LUMPUR, 31 Disember - Skuad Harimau Muda perlu beraksi dalam beberapa aksi persahabatan antarabangsa sebelum mengharungi kempen Piala AFF Bawah-23 Tahun di Kemboja, Februari depan.Ketua jurulatihnya, Brad Maloney berharap pasukan tersebut dapat dibentuk dengan segera pada bulan depan.Maloney yang kontraknya telah dilanjutkan selama dua tahun baru-baru ini berkata, skuad Bawah 23 tahun negara perlu dibentuk pada Januari dengan menyertai tiga atau empat aksi persahabatan antarabangsa sebagai persiapan.Dalam kempen yang dijadual bermula 14 hingga 26 Februari depan itu, skuad muda negara diundi dalam Kumpulan B bersama juara bertahan Indonesia, Myanmar dan Laos.Naib juara edisi lepas, Thailand diundi bersama Vietnam dan Singapura dalam Kumpulan C manakala tuan rumah, Kemboja dalam Kumpulan A bersama Timor Leste, Filipina dan Brunei.Mengikut format, hanya juara kumpulan dan naib juara terbaik sahaja yang layak mara ke separuh akhir. Jurulatih kelahiran Australia berusia 49 tahun itu memiliki rekod baik bersama skuad Bawah 23 tahun negara selepas layak ke Piala Asia 2022 yang akan berlangsung di Uzbekistan, Jun depan.


KUALA LUMPUR, 31 Disember - Bekas pemain dan ketua jurulatih skuad kebangsaan, Datuk M.Kuppan meninggal dunia pada usia 85 tahun di sini, petang semalam.Persatuan Bola Sepak Malaysia (FAM) dalam kenyataan malam tadi memaklumkan mendiang yang merupakan pemain negara dalam era 60-an dan membimbing skuad kebangsaan sekitar 70-an akan disemadikan di Butterworth, Pulau Pinang.Kuppan yang dilahirkan di Bukit Mertajam pada 14 Oktober 1936 diberi jolokan Harimau Bintang atau “Black Panther from Penang” selain “Jetboots” kerana ketangkasannya sebagai penggempur di bahagian serangan.Memulakan kerjayanya dalam dunia bola sepak bersama Pulau Pinang selaku penyerang dan sayap kanan pada usia 19 tahun, Kuppan adalah anggota skuad kebangsaan bimbingan Choo Seng Quee yang menjulang gelaran juara Pesta Bola Merdeka pada 1958, 1959 dan 1961. Seangkatan dengan Tan Sri Abdul Ghani Minhat, Sexton Lourdes, Edwin Dutton, Ahmad Nazari Min Zohari, Yusof Bakar, M. Govindaraju, Majid Ariff dan Rahim Omar, Kuppan turut menganggotai skuad negara yang mengutip emas di Sukan SEAP 1961 tetapi tidak terpilih ke Sukan Asia 1962.Mendiang memulakan kerjaya sebagai jurulatih yang berjaya selepas menghadiri kursus kejurulatihan pada 1972 apabila membawa Pulau Pinang menjuarai Piala Malaysia 1974 sebelum menjulang kejuaraan Pesta Bola Merdeka 1976 bersama skuad kebangsaan. Selepas bersara, mendiang menjadi pengasas kepada Kelab Sukan Blue Cross dan penasihat akademi Bintang Biru. Kuppan ditawarkan menjadi jurulatih kebangsaan pada 1988 tetapi menolaknya dan tugas itu dipikul Richard Bate. -- BERNAMAKredit foto : FB Persatuan Bola Sepak Malaysia (FAM)


Zii Jia kekal bersama BAM

KUALA LUMPUR, 30 Disember - Persatuan Badminton Malaysia (BAM) menafikan laporan yang mengaitkan pemain perseorangan lelaki utama negara Lee Zii Jia akan meninggalkan badan induk berkenaan.

Menerusi satu kenyataan, Setiausaha Agungnya, Datuk Kenny Goh menjelaskan, spekulasi itu turut ditepis oleh Zii Jia sendiri ketika beliau menghubunginya.Menurut Datuk Kenny, pemain ranking ketujuh dunia itu juga langsung tidak mengetahui tentang khabar angin yang mengatakan dirinya keluar daripada BAM dan menjadi pemain profesional."Keazaman dan visi pemain berusia 23 tahun dari Kedah itu masih kekal sama dan akan terus beraksi bersama skuad kebangsaan.Zii Jia sedang memberi fokus sepenuhnya terhadap misi ke Sukan Olimpik Paris 2024", menurut kenyataan ituSemalam, sebuah portal media tempatan melaporkan juara Seluruh England 2021 itu akan meninggalkan BAM dan meneruskan karier sebagai pemain profesional.Selain itu, Zii Jia turut dilaporkan bakal menerima wang tajaan dengan nilai tujuh angka sekiranya memutuskan untuk berbuat demikian.


COVID-19 : Sukan perahu layar tanah air kembali bernafas dengan penganjuran bertaraf kebangsaan

Foto: Pusat Latihan Perahu Layar Kebangsaan, Langkawi- MSN

KUALA TERENGGANU, 30 Disember - Setelah hampir setahun tiada sebarang penganjuran berikutan pandemik COVID-19, kalendar sukan perahu layar tanah air kembali bernafas dengan penganjuran bertaraf kebangsaan di perairan Duyong Marina, Terengganu.  Penganjuran yang dijenamakan sebagai Terengganu Monsoon Challenge sewaktu musim tengkujuh ini berjaya menarik penyertaan seramai 213 atlet sukan pelayaran dari seluruh negara termasuk dari negeri Sabah sekali gus meletakkan penanda aras terbaik buat penganjur ketika ini.  Penganjur yang juga Ketua Jurulatih Sukan Pelayaran Terengganu, Abdul Rani Idris berkata sukan pelayaran mengalami saat-saat sukar sewaktu Perintah Kawalan Pergerakan (PKP) kerana program latihan pelayaran tidak dapat dilakukan sebaiknya.  "Ini kerana sukan pelayaran ini tidak hanya mempertaruhkan kudrat semata-mata malah melibatkan kemahiran biomekanik bagi setiap atlet itu sendiri dalam usaha untuk mencari pengalaman dan keserasian sewaktu belayar dalam cuaca tidak menentu.  "Faktor cuaca menjadi cabaran kepada kejohanan ini ianya memberi kelebihan kepada pihak penganjur bagi persediaan menghadapi pentas SUKMA 2022 nanti Hampir dua tahun kita tidak dapat menganjurkan sebarang kejohanan oleh kerana COVID-19. Ini merupakan adalah kejohanan pertama selepas COVID yang diadakan. ini adalah satu permulaan buat sukan pelayaran", kata Abdul Rani. Pada kejohanan yang berlangsung selama empat hari, enam kategori perlumbaan sukan pelayaran dipertandingkan selain pengenalan kategori 'Hansa Access 2.3' dalam usaha untuk menghidupkan kembali program sukan pelayaran buat atlet para yang telah terhenti selepas Olimpik Para Rio 2016.


Liga Perdana Inggeris: City kekal dominasi, Guardiola tidak kisah biarpun sekadar menang tipis

LONDON, 30 Disember- Aksi Liga Perdana Inggeris menyaksikan pendahulu liga, Manchester City terus mengekalkan aksi konsisten apabila tidak berdepan masalah menewaskan Brentford 1-0.Kemenangan itu sekali gus membolehkan skuad bimbingan Pep Guardiola kekal di tangga teratas liga dengan kelebihan lapan mata.Menurut Guardiola, tiga mata tersebut amat bermakna buat pasukannya walaupun sekadar menang tipis menentang Brentford.Dalam perlawanan tersebut gol tunggal City dijaringkan menerusi Phil Foden pada minit ke-16.


AFF kekal pendirian tidak guna VAR, keputusan pengadil harus dihormati

SINGAPURA, 30 Disember- Persekutuan Bola Sepak ASEAN (AFF) kekal dengan pendirian untuk tidak menggunakan video bantuan pengadil (VAR) pada edisi Piala AFF Suzuki akan datang.Isu penggunaan VAR itu timbul selepas wujud pertikaian terhadap keputusan pengadil dalam beberapa perlawanan kejohanan di Singapura baru-baru ini.Kejohanan Piala AFF Suzuki 2020 yang sedang berlangsung di Singapura ketika ini berlangsung tanpa penggunaan VAR.Menurut Pengerusi Pertandingan AFF, Datuk Seri Francisco Kalbuadi Lay, pihaknya telah cuba untuk memberikan yang terbaik dan setiap keputusan pengadil harus dihormati."Isu berkenaan timbul ketika aksi gol penyamaan Indonesia menentang Singapura pada minit ke-87 yang dijaringkan daripada kedudukan 'offside'", katanya.Begitu juga ketika tuntutan penalti Vietnam selepas bola terkena tangan pemain Thailand Weerathep Pomphan di dalam kotak penalti pada masa tambahan sewaktu aksi separuh akhir.


Atlet elit negara ke Sukan Sea Vietnam 2022

KUALA LUMPUR, 30 Disember - Majlis Olimpik Malaysia (MOM) akan menghantar barisan atlet elit Negara ke temasya Sukan Sea Vietnam 2022.Perkara itu diumumkan Presiden, Tan Sri Norza Zakaria sekaligus bermakna tiada campuran atlet muda dan pelapis dalam Sukan SEA edisi ke 31 akan datang.Menurut Tan Sri Norza, tempoh masa sehingga Februari 2022 akan digunakan bagi menilai prestasi atlet untuk dipilih ke sukan terbesar ASEAN tersebut."Secara dasarnya, 250 atlet berada dalam program elit MSN akan membentuk sebahagian besar kontinjen negara ke temasya Sukan Sea 2022," katanya dalam sidang media baru-baru ini."Bagaimanapun 193 atlet di bawah program atlet pelapis akan dipertimbangkan, sekiranya memenuhi kriteria ditetapkan."Mengulas mengenai syarat kelayakan ke Sukan Sea, Tan Sri Norza berkata, kelayakan bagi kategori A masih sama bahawa atlet perlu berada di kedudukan tiga tempat teratas.Bagi kategori B pula, jawatankuasa pemilihan bersetuju menetapkan syarat baru iaitu atlet perlu berada dalam kelompok enam terbaik berbanding lapan terbaik sebelum ini.Manakala empat pasukan terbaik dalam kategori A akan dipertimbangkan bagi acara berpasukan.


MOM perketat kriteria atlet di bawah kategori B sertai temasya sukan utama

KUALA LUMPUR, 29 Disember - Majlis Olimpik Malaysia (MOM) telah memperketat kriteria bagi atlet di bawah Kategori B untuk menyertai tiga temasya sukan utama tahun depan iaitu Sukan SEA, Sukan Komanwel dan Sukan Asia.Bagi Sukan SEA, Presidennya Tan Sri Mohamad Norza Zakaria berkata Jawatankuasa Pemilihan MOM mempunyai kriteria yang telah diperketat iaitu atlet individu di bawah Kategori B perlu berada dalam kelompok enam terbaik bagi melayakkan diri ke temasya terbabit berbanding lapan sebelum ini dalam acara sukan masing-masing.“Untuk layak sebagai Kategori A, atlet mestilah sekurang-kurangnya berada dalam kelompok tiga terbaik bagi acara sukan masing-masing yang serupa dengan kriteria semasa manakala bagi sukan berpasukan, setiap pasukan perlu berada dalam kelompok empat terbaik untuk dipertimbang di bawah Kategori A,” katanya pada sidang akhbar di sini hari ini.Turut hadir Ketua Pengarah Majlis Sukan Negara (MSN) Datuk Ahmad Shapawi Ismail dan Setiausaha Agung MOM Datuk Mohd Nazifuddin Mohd Najib.Mohamad Norza juga berkata jawatankuasa itu akan memanfaatkan kejohanan dari 2018 sehingga Februari tahun depan sebagai asas bagi pemilihan manakala tarikh akhir penyertaan bagi Sukan SEA ialah 12 Mac 2022.Justeru, beliau mengakui bahawa peluang bagi kontinjen negara merangkul lebih banyak pingat agak sukar susulan kriteria ketat di bawah Kategori B.“Saya rasa kita perlu berhemah bukan sahaja bagi MOM dan MSN malah untuk persatuan sukan kebangsaan (NSA) juga. Kita juga perketat kriteria dari segi Kategori B kerana mahu menjaga kualiti di mana contohnya kita tak mahu hantar pasukan belasahan sebaliknya bagi memastikan kita memiliki kontinjen yang lebih kuat,” katanya.Mohamad Norza berkata MOM akan mengadakan satu lagi pusingan rundingan dengan NSA pada Februari tahun depan untuk mereka membentangkan persediaan dan nama atlet mereka yang akan dipertimbang untuk menyertai tiga temasya utama terbabit tahun depan berbanding menyatakan jumlahnya hari ini.Sementara itu, Ahmad Shapawi berkata kesemua 193 atlet muda yang berkemungkinan berada di bawah Kategori B akan diberi peluang menjustifikasikan diri mereka menerusi NSAs dalam usaha menjadi sebahagian daripada kontinjen negara dalam Sukan SEA jika memenuhi kriteria.“Secara tidak langsung, kita cuba beri sebanyak mungkin peluang yang boleh sama ada kategori A atau B dan itu juga bergantung kepada pembiayaan yang diminta daripada kerajaan untuk dipertimbang,” katanya.Beliau juga berharap kesemua atlet akan menetapkan Sukan SEA sebagai penanda aras bagi memastikan mereka menempah slot dalam Sukan Komanwel yang bakal berlangsung di Birmingham, United Kingdom dari 28 Julai hingga 8 Ogos 2022 dan Sukan Asia di Guangzhou, China dari 10 hingga 25 Sept 2022. -BERNAMAMereka yang berada di bawah Kategori A akan menerima tajaan penuh manakala kos atlet di bawah Kategori B akan ditanggung oleh NSA masing-masing. - BERNAMA


B23 AFF 2020: Skuad belia negara diundi bertemu Indonesia

KUALA LUMPUR, 30 Disember - Skuad Harimau Malaya Bawah 23 Tahun bakal berdepan laluan sukar apabila diundi bersama musuh tradisi, Indonesia dalam saingan kumpulan B Kejuaraan AFF B-23 2020 yang akan berlangsung di Kemboja, Februari depan.

Menerusi undian yang berlangsung secara maya, skuad kendalian Brad Maloney itu turut diletakkan bersama Myammar dan Laos dalam kumpulan yang sama.

Berdasarkan format kejohanan, hanya tiga juara kumpulan dan satu naib juara kumpulan terbaik akan mengesahkan slot ke separuh akhir.Kejohanan tersebut merupakan antara kempen penting buat skuad muda negara pada tahun depan selain Sukan SEA Vietnam, Piala Asia Bawah 23 di Uzbekistan dan Sukan Asia 2022. Sementara itu, undian lain menyaksikan naib juara 2019, Thailand diundi bersama Vietnam dan Singapura dalam Kumpulan C.Manakala Kemboja, Timor Leste, Filipina dan Brunei masing-masing diletakkan dalam Kumpulan A.


Final pertama Piala AFF Indonesia 0-4 Thailand

SINGAPURA, 29 Disember - Thailand berada di landasan terbaik untuk melakar sejarah tersendiri selepas mengatasi Indonesia 4-0 pada perlawanan akhir pertama Kejuaraan Piala Persekutuan Bola Sepak ASEAN (AFF) 2020, malam ini.Thailand satu-satunya negara yang muncul juara sebanyak lima kali sekaligus menjadikan skuad Gajah Perang itu sebagai pasukan paling berjaya dalam sejarah Kejuaraan Piala AFF.Pada aksi di Stadium Nasional Singapura, ketua pasukan Chanathip Songkrasin mempamerkan permainan berkelas tinggi dengan meledak dua gol masing-masing pada separuh masa pertama dan kedua.Chanathip meletakkan skuad bimbingan Alexandre Polking dihadapan seawal minit kedua berpunca daripada gerakan berpasukan yang menarik dari sebelah kanan sebelum beliau melepaskan rembatan kaki kiri menewaskan penjaga gol Nadeo Argawinata.Indonesia yang sesekali melancarkan serangan berbahaya mempunyai peluang keemasan menyamakan kedudukan namun Alfeandra Dewangga yang tidak dikawal dalam kotak penalti mensia-siakan peluang terhidang yang menyaksikan rembatannya dari jarak dekat melambung tinggi.Keputusan 1-0 kekal berpihak kepada Thailand hingga separuh masa sebelum mereka kembali pada babak kedua dengan aksi lebih bertenaga apabila hanya memerlukan tujuh minit selepas rehat untuk menggandakan kedudukan menerusi gerakan menarik yang disudahkan oleh Chanathip pada minit ke-52.Thailand terus menguasai padang dan kekal dengan tempo permainan pantas sebelum Supachok Sarachart berjaya meledak gol ketiga pasukan pada minit ke-67 hasil rembatan padu dari luar kotak penalti.Situasi semakin parah buat Indonesia yang memburu kejuaraan sulung mereka pada kejohanan dwitahunan itu selepas dibolosi buat kali keempat yang menyaksikan Bordin Phala pula mencetak nama sebagai penjaring pada minit ke-83.Keputusan itu menyaksikan Indonesia berdepan tugas getir pada perlawanan akhir kedua di venue sama Ahad ini manakala Thailand hanya selangkah untuk meraih gelaran juara buat kali keenam. - BERNAMA


Ferran Torres sertai Barcelona, ikat kontrak lima musim sehingga 2027

PARIS, 29 Disember - Barcelona mengumumkan mereka berjaya mendapatkan khidmat pemain antarabangsa Sepanyol, Ferran Torres daripada Manchester City.Atas khidmat itu, Barcelona bersetuju memeterai perjanjian bernilai 55 juta euro bagi mendapatkan pemain berusia 21 tahun itu.Pemain tersebut menandatangani kontrak untuk lima musim akan datang iaitu sehingga 30 Jun 2027.Berdasarkan rekod, Torres telah menjaringkan 16 gol dalam 43 penampilan buat City sejak menyertai kelab itu dari Valencia tahun lalu.Bagaimanapun prestasi pemain itu sedikit terganggu musim ini kerana kecederaan retak tulang kaki sekali gus tidak dapat bermain sejak Oktober lalu.Sebelum ini, Pengurus Manchester City, Pep Guardiola pernah memaklumkan kepada media bahawa tiada halangan untuk Torres meninggalkan kelab berkenaan. - AFP


Kejohanan UNIFI E-Piala Malaysia 2021, lapan pasukan sahkan tempat ke pusingan  suku akhir.

KUALA LUMPUR, 29 Disember- Kedah Darul Aman FC, Kelantan FC, Selangor FC dan Perak FC berjaya menewaskan lawan masing-masing untuk mara ke pusingan Suku Akhir bagi pusingan pertama UNIFI e-Piala Malaysia 2021 Turut mara, Negeri Sembilan FC, Melaka United FC, Kelantan United FC dan Kuching City FC.Kedah yang diwakili Wan Muhammad Hakimm Wan Narizan dan Amirul Azman meraih kemenangan 2-0 ke atas PJ City.Selain itu, Kelantan yang diwakili pemain pasukan GBX Esports, Muhammad Imran Burhanudeen dan Muzaffar Zuhair, diberi tetangan hebat oleh Sri Pahang dalam tiga perlawanan sebelum menang 2-1.Negeri Sembilan dan Melaka United juga terpaksa berkerja keras untuk mengesahkan slot ke Suku Akhir apabila menang menerusi perlawanan penentuan.Manakala Kelantan United dan Kuching City pula berjaya menang 2-0 ke atas lawan masing-masing.Sebanyak 16 pasukan menyertai kejohanan ini bagi merebut gelaran juara e-Piala Malaysia yang menawarkan hadiah wang tunai keseluruhan 30 ribu ringgit.


BAM perkemas struktur kejurulatihan, asingkan dua sistem latihan perseorangan elit dan beregu

BUKIT KIARA, 29 Disember- Persatuan Badminton Malaysia (BAM) memutuskan untuk mengasingkan dua struktur kejurulatihan bagi mengatasi kelemahan dan konsistensi pemain negara.Keputusan itu dibuat selepas badan badminton itu menganalisis pencapaian skuad negara dalam beberapa kejohanan musim ini.Sebelum ini satu post mortem telah dibuat oleh Jawatankuasa Latihan dan Kejurulatihan BAM berikutan kegagalan skuad negara dalam beberapa kejohanan utama, termasuk di Kejuaraan Dunia yang berakhir minggu lalu.Dalam penstrukturan baharu itu, Setiausaha Agung BAM, Datuk Kenny Goh berkata dua kategori kejurulatihan dipecahkan iaitu Perseorangan elit dan Beregu Elit.Perseorangan Elit akan diketuai Pengarah Kejurulatihan Perseorangan iaitu Wong Choong Hann manakala bagi Beregu Elit pula ia akan diketuai oleh Pengarah Kejurulatihan Beregu, Rexy Mainaky.Sebelum ini terlalu banyak struktur kejurulatihan yang ada dalam BAM, sekali gus menyebabkan kurangnya fokus ketika sesi latihan serta kekurangan latihan mental terhadap pemain negara.


Manchester United seri 1-1 dengan Newcastle United

ENGLAND, 28 Disember- Manchester United terselamat daripada berputih mata apabila berjaya mencatat keputusan seri ketika menentang Newcastle United dalam perlawanan Liga Perdana Inggeris awal pagi tadi.Bermain di St James' Park, skuad kendalian Ralf Rangnick ketinggalan seawal minit ke-7 hasil jaringan Allan Saint-Maximin.Percubaan demi percubaan dilakukan United selepas itu, namun buntu untuk memecahkan benteng pertahanan tuan rumah.Pada minit ke-71, pelawat mampu menarik nafas lega apabila Edinson Cavani yang dibawa masuk selepas rehat berjaya menyumbat masuk gol penyamaan.Ia merupakan gol pertamanya sejak Oktober sekali gus mengelak kekalahan pertama Rangnick dalam empat perlawanan pertama selaku pengurus sementara The Red Devils.United kekal di tangga ketujuh liga, tujuh mata di belakang pasukan tangga keempat Arsenal dengan kelebihan dua perlawanan dalam tangan.Manakala Newcastle yang bergelut di zon penyingkiran kekal di kedudukan ke-19, tangga kedua tercorot liga.